Metamorfismoa eta haitz metamorfikoak\nMetamorfizazio prozesuak haitzen osaera eta ehundura baldintza berrietara egokitzeko gertatzen dira.\nBaldintza berri horien arabera atomoen kokaleku kristalinoa eta beren arteko konbinazio modua aldatu egiten dira, eta prozesu horietan tipikoak diren mineral berriak sortzen.Haitz metamorfikoak lehenagotik existitzen ziren beste haitz batzuetatik sortzen dira, presioaren eta tenperaturaren igoeraren eraginez.\nPresio eta tenperatura igoera horiek arrazoi desberdinek eraginak izan daitezke.\nAldaketa horiek mailaz mailakoak direnez eta eragileen ekintzak ?bakarka edo taldeka? asko direnez, horietatik sortzen diren emaitzak ere askotarikoak dira.\nHorrexegatik, hain zuzen, haitz metamorfikoen azterketa aski korapilotsua da.\nMaterialak lur azaleko geruza sakonenetara hondoratzen direnean, gai horiek urtu eta bertako magma batean barnera daitezke. Hala ere, azken egoera hori ez da nahitaezkoa; materialek tarteko eraldatze multzo bat izaten dute, eta horien eraginez ehundura edo osaera aldatzen zaie.\nGaiak urtzeraino heldu aurreko transformazio multzo horri metamorfismoa deitzen zaio.\nMetamorfismoa, beraz, haitz batek bere sorrerako baldintzak aldatzean duen prozesu multzoa da, prozesu horiek barne eragileek sortuak izaten dira, eta horietan haitzaren osagarriak ez dira ez desegiten ez disolbatzen, ez erabat eta ez aldez. Definizio horrek bi muga ditu. Lehenengo muga kanpo eragileek ez parte hartzea da, beraz meteorizazioa eta diagenesia ezin metamorfismo prozesutzat har daitezke. Bigarren muga da prozesu horien eraginez haitzaren osagairik ez desegitea eta ez disolbatzea; horrenbestez, metamorfismoak gorputz gotorrei dagozkie, eta horrexegatik hain zuzen baldintza jakin batzuetan baizik ezin daiteke gertatu.Metamorfismo prozesuak edozein haitz motatan gerta daitezke, baita aldez aurretik haitz metamorfikoak zirenetan ere, baldin eta lehendiko baldintzak aldatzen badira. Metamorfismoa baldintzak aldatu eta urtze baldintzetara hurbiltzen diren heinean gertatzen diren transformazioen katea da.\nBeraz, metamorfismoak baditu goitik eta behetik baldintzatzen duten muga bana.\nTenperaturaren behe muga ehun eta berrogeita hamar gradu zentigradu ingurukoa da eta goi muga zazpiehun eta bederatziehun gradu artekoa. Goi muga presioaren eta haitza eratzen duten gaien fusio puntuaren mende dago.\nMetamorfismoa hiru faktoreren mende dago: tenperaturaren mende, presioaren mende eta bertan kimikoki aktibo diren jariakariak izan ala ez izatearen mende. Hiru faktore horien eragin bateratuak baldintzatuko du emaitza.\nTenperatura, batetik, gradiente geotermikoaren mende dago. Gradiente geotermikohorrek, zenbat eta gehiago sakondu, kilometroko hiru gradu zentigradu egiten du gora. Beraz, material bat lurrean barruratu ahala, tenperaturek gora egiten dute. Bestetik, haitz masak albotik mugitzen direnean bero gehiago sortzen da, eta orduan materialen tenperatura igo egiten da leku batzuetan.\nTenperatura igoera honek bi ondorio ditu, haitza osatzen duten zatikien barne energia igotzen delako.\nAlde batetik, errazago gertatzen dira gainerako gai elkartuekiko erreakzio kimikoak eta, beste aldetik, zatiki horiek egitura kristalino berri bat eratuz ordenatzen dira berriro. Presioa ere, lehen-lehenik behintzat, materiala dagoen sakontasunaren araberakoa da, berez. Gainean dituen materialen masak oinarrizko presioa edo presio litostatikoa eragiten du.\nZirrikitu arteko isurkariek ere jariakari presioa deitzen den presio osagarri bat sorrarazten dute. Presio mota horien baturari presio estutzaile deitzen zaio. Presio hori bar banakotan adierazten da, hots, kilogramo zentimetro koadroko (Kg/cm 2 ) banakoan.\nPresio horri, batzuetan, presio dinamiko izenaz ezagutzen dena gehitu behar izaten zaio. Azken hori materialak lekualdatzearen eraginez sortzen da.\nMetamorfismoan parte hartzen duten eragileen, materialen eta prozesua gertatzen den moduaren arabera, hainbat metamorfismo mota desberdin bereizten dira.\nMetamorfismoaren eragile bakarra tenperatura denean, presioaren eragin adierazgarririk ez denean alegia, metamorfismo termiko deitzen zaio. Metamorfismo mota hori intrusio igneoetan gertatu ohi da, intrusio horiek inguruko eremuko tenperaturak igoarazten baititu. Arrazoi horregatik ukitze metamorfismo ere deitzen zaio.\nMetamorfismoaren eragile bakar edo nagusia presioa denean, aldiz, bi motako metamorfismoak gerta daitezke. Zama metamorfismo deitua, gaineko materialen masaren eraginez sortutako metamorfismoa.\nDinamometamorfismoa, berriz, bloke hautsiak higitzean sortutako tentsioak eragindako presioz sorturiko metamorfismoa adierazten du; metamorfismo mota horri presio metamorfismoa edo metamorfismo kataklastikoa ere esaten zaio.\nTenperaturak eta presioak batera eragiten dutenean, azkenik, metamorfismo dinamotermikoa edo eskualdeko metamorfismoa gertatzen da. Metamorfismo mota honek eskualde zabaletan izan ohi du eragina; horregatik ematen zaio, hain zuzen ere, eskualde metamorfismo izena. Orogenia prozesuekin batera agertzen da gehienetan.\nProzesua gertatzeko eraren arabera, metamorfismo progresibo, autometamorfismo eta erretrometamorfismo izeneko prozesu jarraituak bereizten dira. Lehenengoa, metamorfismo progresiboa, da ohikoena eta metamorfismo horretan partediren faktoreen intentsitatea handituz doanean gertatzen da. Bigarrena, autometamorfismoa, aldiz, masa igneo bat hozten ari den bitartean gertatzen da, masa igneoaren hondar jariakorren eraginez. Hirugarrena, erretrometamorfismoa, azkenik, faktoreen intentsitatea jaisten doanean gertatzen da. Honen eraginez, materialek forma berriak har ditzakete.\nMaterialek metamorfismo prozesu bakarra izaten dutenean, monometamorfismoa deitzen zaio prozesu horri; metamorfismo prozesu bat baino gehiago izaten dutenean, aldiz, polimetamorfismoa dela esaten da. Azkenik, metamorfismoa izan duten haitzek inguruko haitzetako materialik bereganatzen ez dutenean, prozesu isokimikoa izan dela esaten da eta kanpoko materiala bereganatzen dutenean, aldiz, metasomatismoa.\nMetamorfismoa harriaren mineralen, aldatu den baldintzaren eta baldintza aldaketak gertatu diren moduaren araberako prozesu progresiboa da. Tenperaturari dagokionez,hirurehun gradu zentigradutatik behera ez da metamorfizazio prozesurik gertatzen, molekulek ez baitute behar besteko erreakzio gaitasunik. Tenperatura horretatik gora, zenbat eta gorago orduan eta gehiago eragiten die tenperaturak haitza osatzen duten mineralei, eta geroagoko aldietan, metamorfismoz sortutako mineraletan beretan ere eragin dezake tenperaturak.\nPresioari dagokionez, materialak beste era batera antolatzeaz gainera, zirrikituetako daitezkeen jariakariak kanporatzea da presioak duen eraginik garrantzitsuena.\nJaraiakari horiek, kanpora bidean, osagai jakin batzuk herrestan eraman ditzakete, eta horrela, prozesu hori gertatzen den haitza osagai horiez pobretzen eta osagai horiek beste toki batean pilatzen dira.\nKasu batean zein bestean, badira muga jakinak metamorfizazio prozesuak gertatu ahal izateko. Baldintzak gutxieneko mugaren ingurukoak direnean, mineral batzuk baino ez dira eraldatuko, eta behe mugatik zenbat eta gehiago urrundu, hainbat eta mineral gehiagok izango du metamorfizazioa.\nHaitz metamorfikoen sailkapena\nHaitz metamorfikoen sailkapenerako irizpide klasikoek ?gaur egun ere hauek dira nagusi? haitza bera sortu deneko haitzaren arabera sailkatzen dituzte haitz metamorfikoak.\nHorri jarraituz, bost talde nagusi bereizten dira, jatorrizko haitzak buztinak, konglomeratuak, sedimentu karbonatodunak, haitz igneo azidoak ala haitz igneo basikoak diren.\nTalde horietako bakoitzak baditu bere azpi sailkapenak ere, bere sorrerarako gertatu den metamorfismo prozesuaren arabera.\nHaitzak izan duen metamorfismo prozesu horrek berak ezaugarritzen du haitzaren ehundura.\nSailkapenerako beste irizpide bat, Albert Streckeisenek 1964an proposaturikoa da.\nSailkapen hori haitzak osagai batzuetatik ?kasu honetan aluminio, burdina, kaltzio eta sodio oxidoak? duen proportzioan dago oinarrituta.\nGaur egun haitz metamorfikoak sailkatzerakoan, ahal dela, paragenesia ere ?mineralak zein ordenatan agertzen diren eta nola taldekatzen diren? kontuan hartzen da.\nHorrela, material jakin batzuen multzoak (facies deituak) definitzen dira. Horretarako oinarrizko abiapuntutzat hartzen da, jakina,antzeko materialek antzeko baldintzetan jarriz gero antzeko emaitzak ematen dituztela.\n1915ean Finlandiako Petrologia Eskolak honela definitu zuen bezala, facies metamorfikoa mineral jakin batzuk izateak ezaugarritzen duen haitz multzoa da. Eskolak ezarritako bederatzi facies metamorfikoetako bakoitza, baldintzen aldakuntza tarte batek bereizten du. Aldakuntza tarte horiek metamorfismo mota jakin batekin, eta orobat nagusi den haitz mota batekin erlazionatuta daude.\nHaitz metamorfikoen ehundurak\nHaitz metamorfikoen ehundura bereziki nahasi eta korapilotsua da, jatorrizko haitzek berek ere jatorrizko ehundura bereizgarria baitute. Batzuetan, jatorrizko ehundura haitz metamorfizatuan galtzen ez denean, hondar ehundura deitzen zaio.\nHala ere, metamorfizazio prozesuak ere eragina izaten du, eta ehundura bereizgarriak sortzen ditu. Ehundura horiek metamorfizazio prozesuan zehar sortzen direnean, tipomorfo esaten zaie. Eta azkenik, metamorfismoaren ondoren ere sor daitezke gehigarrizko ehundura bereizgarriak, tenkadura tektonikoen ondorioz normalean.\nMetamorfizazio prozesu garrantzitsuenak, bai beren hedapenagatik eta bai sorturiko mineral berrien kopuruagatik, eskualde metamorfismoak dira, eremu orogenikoetan gertatzen direnak. Eremu orogeniko horietan, presioa eta tenperatura mailaz maila eta modu nabarmenean aldatzen dira; baldintza horien ondorioz materialetan sortutako aldaketek ez dute uzten jatorrizko haitza zein den ezagutzen.\nMetamorfizazio prozesuetan hiru aldi bereizten dira, elkarren ondoz ondokoak: metamorfizazio apala, metamorfizazio ertaina eta metamorfizazio bizia. Aldi horiek hiru presio eta tenperatura mailari dagozkie.\nDudarik gabe, presio eta tenperatura maila horien arabera, mineral bat ala beste bat agertzen dira.\nEskualde metamorfismoa askotan mendikate handien ardatz aldean agertzen denez, mendikate horiek higadurak jaten dituenean eta presio isostatikoak jasotzen dituenean geruza metamorfikoen zerrendak azaleratzen dira. Haitz metamorfikozko segida horiek zerrenda gisa agertzen dira ordenatuta; zientzialariek errazago aztertu ahal izaten dituzte horrela.\nUkimenezko metamorfismoak edo termometamorfismoak ere antzeko egiturak sorrarazten ditu, baina ez dira beste horiek bezain hedatuak, eta haiek ez bezalako materialez eratuak dira gainera. Kasu honetan, gorputz intrusiboaren inguruan zisku edo uztai metamorfiko bat sortzen da. Uztai horretan, intrusiora hurbildu ahala, metamorfismo maila ere neurri berean handitzen da. Uztai horren handitasuna edo loditasuna masa intrusiboaren tamainaren eta tenperaturaren, eta material ostalariaren konposizioaren mende dago. Kasu honetan ere, higaduraren eraginez material metamorfikoen segida agerian azal daiteke, eta era horretara aztergarri izan.\nAzkenik, dinamometamorfismoak presio eragilearen eraginez tentsio handiko egitura metamorfikoak sorraraziko ditu.\nKataklasi edo zartatze esaten zaion prozesu honen eraginez sortutako formazioek aldaketak izango dituzte jatorrizko ehunduran.\nJatorrizko materiala gogorra denean, granitoa esaterako, metamorfizatu ez ezik, birrindu ere egiten da; eta gai plastikoa denean, aldiz, buztina adibidez, tolestu egingo da, zertxobait zartaturik. Materialen higidura horiek material multzo handitan gertatzen direnez, metamorfismoaren eragina eremu aski zabaletan gertatzen da, kasu honetan ere, higidura orogenikoekin lotuta.


Marta Graham - Wikipedia, entziklopedia askea.\n(«Martha Graham» orritik birbideratua)\nPittsburgh, 1894ko maiatzaren 11\nNew York, 1991ko apirilaren 1a (96 urte)\nErick Hawkins (en) (1948ko irailaren 4a - 1954)\nSanta Barbara High School (en)\nDenishawn School of Dancing and Related Arts (en)\nTed Shawn (en)\nYvonne Rainer (en)\nAnne-Marie Reynaud (en)\nballet dantzaria, koreografoa, artista, musika-irakaslea, ballet master (en) eta jantzi-diseinatzailea\nEmakumeen Arrakastaren Saloi Nazionala (2015)\nMarta Graham eta Bertram Ross (1961)\nMarta Graham (Pittsburg, 1894ko maiatzaren 11 - New York, 1991ko apirilaren 1a) Ipar Ameriketako dantzari eta koreografoa zen. Amerikako Estatu Batuetako dantza modernoak eman duen artista nagusia eta XX. mendeko koreografo handienetakoa. 1910ean, eratu berria zen Denishawn School of Dancing and Related Arts delako eskolan hasi zituen bere ikasketak eta hantxe jarraitu zuen 1923 arte.\nFrançois Delsarte-k eragin handia izan zuen haren lanetan. Denishawn taldea utzi, eta 1926an hasi zen bere aldetik, eta Martha Graham Center of Contemporary Dance ezarri zuen. 1929an bere konpainia sortu eta metodo berri bat moldatu zuen. Lan barnekoiak egin zituen, gizakiaren barnealdea aztertzea eta erakustea helburu zutenak. Haren lanetako batzuk: Primitive Mysteries (1931), Frontier (1938), Appalachian Spring (1944), Clytemnestra (1958), Ecuatorial (1978), The Rite of Spring (1984).\nHainbat sari jaso zituen; besteak beste, Presidential Medal of Freedom (1976); Kennedy Center Honors delakoa (1979); eta National Medal of Arts (Arteen Domina Nazionala), 1985ean.\n(Ingelesez) Marta Graham The Internet Movie Database-ren web-orrian\nOrriaren azken aldaketa: 15 urria 2019, 19:42.


Maite (Galdakaoko Elkarlaguntza Sarea): “Autonomia bilatzen dugu, baina ez indibiduala, kolektiboa baizik” – Hala Bedi\n> Maite (Galdakaoko Elkarlaguntza Sarea): “Autonomia bilatzen dugu, baina ez indibiduala, kolektiboa baizik”\nBi urte daramatza Galdakaoko Elkarlaguntza Sareak martxan, elikadura sare herritarra sortuz Galdakao eta Larrabetzu artean. Erosketa kolektiboak egiten dituzte eta elikagaien autoekoizpen komunalean sakontzen dabiltza, taldeko kideen artean elkartasun ikuspegi batetik banatuz, eta ez merkantzien truke gisa.\nEgoera berezi honetan, gainera, ekimen berri batzuk jarri dituzten abian, garai hauetan gehiago azaleratzen ari diren arazo batzuei aurre egiteko. Etxebizitza, lan mundua edota gehiegikeria polizialarekin arazorik izanez gero, Galdakaoko Elkarlaguntza Sareak herritarren artean laguntzeko baliabideak jarriko ditu martxan.\nMaite, proiektuko kidea, izan dugu gaur Hizpidean. Elkarrizketa osoa hemen entzungai.\nHizpidea: Maite (Galdakaoko Elkarlaguntza Sarea): "Autonomia bilatzen dugu, baina ez indibiduala, kolektiboa baizik"\n← Klase batasunerako deia egin du GPS-k Euskal Herriko gazte prekarioen taldeekin bat eginez\nLa vulneración de las personas presas se agrava con las medidas ante el COVID-19 →


Diskoa eta liburuxka batzen ditu Bide Ertzean taldearen 77 lan berriak. Non dira diskoan gaia 36ko gerra izan zen; oraingoan, aldiz, trantsizioari erreparatu diote. Hala iradokitzen du lanaren izenburuak ere, 1977ko euskal gazteria gogoan. Abestien gaiak, beraz, askatasuna, berdintasuna, feminismoa, ekologismoa, ikastolen loraldia, alderdi politikoen legeztatzea, sindikatuen indartzea… Halere, nostalgiatik baino, jakin-minetik eta hausnarketatik gehiago dute kantu berriek. Abestiak Spotify plataforma digitalean jarri dituzte entzungai, baina aipatzekoa da liburuxkaren diseinu zaindua, Joseba Ponceren lanak 70eko hamarkadako euskal estetika oroitarazten duelako. Idazlanak Koldo Izagirrek eta Garbiñe Ubedak sortu dituzte: aurrenak, garaia fikzioaren bidez azalduz; bigarrenak, berriz, oroitzapenezko testigantzak bilduz.\nBestalde, diskoa aurkezteko biran, hirukote izango da Bide Ertzean: Karlos Arantzegi, bateria eta perkusioan; Joni Ubeda, gitarra apala jotzen eta koroak egiten; eta Imanol Ubeda, gitarra eta harmonika jotzen eta abesten. Diskoa ere halaxe grabatu dute Urnietako Sarobe estudioan.\nNAPOKA IRIAK zortzi kantaz osatu du bere bigarren disko luzea, eta Arnasten ikasteko berriz jarri dio izena. Taldea sortu zenetik egindako bidaian bildutako eskarmentuaren emaitza da Bonberenea Ekintzak zigiluarekin argitaratu duten lan berria. Miren Narbaizaren eta Ander Mujikaren gitarrek Felix Buff, Iban Urizar eta Ibai Gogortzaren musika tresnen laguntza izan dute abestiak jo eta grabatzeko: perkusioa, tronpeta, harmoniuma eta kontrabaxua. Hala ere, lehenengo lanaren oinarri berari eutsi arren, hura baino sinpleago egin dute disko hau. Hil honetan hainbat dira diskoa zuzenean entzuteko aukerak, esaterako, azaroren 10ean Markinan, 14an Gasteizko Jimmy Jazz aretoan eta 17an Beran.


Nor garaJarduerakEgutegiaLaguntzakArgitalpenakAlbisteakEstekak Hemen zaude: Hasiera » Albisteak » Mugaz Gaindiko Dokumentalen koprodukziorako VII. foroa\nAlbisteak2011ko Irailaren 14aMugaz Gaindiko Dokumentalen koprodukziorako VII. foroa2011ko irailaren 23an, ostirala, dokumentalen VII. koprodukzio Foroa, egingo da Donostia Zinemaldiaren 59. edizioaren barruan (www.sansebastianfestival.com).\nForoaren helburu nagusia, ikus-entzunezkoen eta zinemagintzaren arloko profesionalei topagune bat eskaintzea da (errealizadoreak, banatzaileak, ekoizleak, erakundeak eta commissioning editoreak), Europako eskualdeetako ekoizleen artean koprodukzioak sustatzeko.\nHorretarako, antolatzaileek ikus-entzunezko eta zinegintzako profesionalak, erakunde publiko eta pribatuak, banatzaileak eta telebistak elkartuko dituzte. Jardunaldian bertan, gainera, pitching-saioak eta banan-banako bileretarako agenda antolatuko dira, hautatutako proiektuak ahalik eta gehien eztabaidatzeko.


Zer pentsatu - - Baleike.eus\nIosu Alberdi 2019-07-31 09:04\n“Hedabideek ez dute arrakasta gehiegi jendeari zer pentsatu behar duen adierazteko garaian, bai, ordea, eta asko, euren entzuleriari zertaz pentsatu behar duen esateko orduan”. Hala adierazi zuen Bernard Cohen historialariak, The press and foreign policy liburuan, hedabideek gizartearen iritzi publikoan duten eragina aztertzeko garaian.\nHalere, gaia finkatzetik haratago, agerikoa da komunikabideek iritzi ildoak finkatzeko duten boterea; gobernuak kolokan jartzeko edo gizarte mobilizazioak kriminalizatzeko. Hartzaileok, askotan, iragazkirik gabe jasotzen dugu informazio hori guztia, egia osoa bertan egongo bailitzan; aukeratutako argudio eta hitz bakoitzaren atzean zer egon daitekeen pentsatu gabe. Estatu kolpe ala askatasunaren aldeko protesta? Legearen aplikazio ala onura? Bakoitzaren erabilera ez da ausazko kontua, baina begi eta belarrietatik sartu eta askotan halaxe geratzen dira gure barnean. Horren aurrean, irakurle/entzule/ikusle orok kritiko izateko betebeharra du.\nHalako zerbait adierazi zuen afroamerikarren eskubideen aldeko ekintzaile Malcolm X-k: “Adi ez bazabiltza, komunikabideek zapalduak gorrotarazi eta zapaltzaileak maitaraziko dizkizute”. Ez du gaurkotasunik galdu.


Hainbat ahultasun Roche-ren Point of Care osasun gailu eramangarrietan | BCSC - Zibersegurtasun Euskal Zentroa\nHainbat ahultasun Roche-ren Point of Care osasun gailu eramangarrietan\nCoaguChek Pro II, XS Plus eta XS Pro.\nEkipoekin zerikusia duten oinarri unitateak (BU), oinarri unitateen nukleoak eta oinarri unitate eramangarriak ere (HBU) kaltetuta daude.\nMedigate-ko Niv Yehezkel ikertzaileak Rocheren Point of Care osasun gailu eramangarri ezberdinei eragiten dieten hainbat ahultasun aurkitu ditu, era ezberdinetakoak: autentifikazio desegokia, komandoen injekzioa sistema eragilean, arriskutsuak izan daitezkeen fitxategien karga murrizpenik gabe eta sarbide kontrol desegokia. Erasotzaile batek baimendu gabeko sarbidea lor lezake sistemaren konfigurazioa aldatzeko edo kode arbitrarioa exekutatzeko.\nRochek ondoko neurriak hartzea gomendatzen du:\nKonektatutako gailuen kasuan (Ethernet nahiz Wifi):\nGailurako eta konektatutako azpiegiturarako sarbide fisikoa eta sarekoa murriztea, gailuaren segurtasun funtzioak gaituz.\nKonektatutako azken gailuak baimendu gabeko sarbideetatik, lapurretatik eta asmo txarreko softwaretik babestea.\nSistema eta sare azpiegitura monitorizatzea jarduera susmagarriak bilatuz, eta egon litezkeen arriskuez informatzea bertako politikaren arabera.\nKonektatuta ez dauden gailuen kasuan:\nBaimendu gabeko sarbideetatik, lapurretatik eta manipulaziotik babestea.\nAlboko sarean legokeen erasotzaile batek sarbide kredentzial ahulak balia litzake baimendu gabeko sarbidea lortzeko zerbitzuaren interfazearen bidez. Ahultasun horretarako CVE-2018-18561 identifikatzailea erreserbatu da.\nZerbitzu interfaze bateko baimen ez-seguruak baliatuz, alboko sarean autentifikatutako erasotzaileek komando arbitrarioak exekuta litzakete sistema eragileetan. Ahultasun horretarako CVE-2018-18562 identifikatzailea erreserbatu da.\nSoftwarea eguneratzeko mekanismoak duen ahultasun bat baliatuz, alboko sarean legokeen erasotzaile batek sisteman fitxategi arbitrarioak gainidatz litzake, manipulatutako eguneraketa pakete baten bidez. Ahultasun horretarako CVE-2018-18563 identifikatzailea erreserbatu da.\nAlboko sarean legokeen erasotzaile batek sisteman kode arbitrarioa exekuta lezake manipulatutako paketeen bidez, edo gailuaren konfigurazioa alda lezake sarbide kontrol desegoki batengatik. Ahultasun horietarako CVE-2018-18564 eta CVE-2018-18565 identifikatzaileak erreserbatu dira.


Euria - San Telmo Museoa\nErakusketaren kartela deskargatu (706Kb)\nEuria, bizi-fenomenoa izaki lurrarentzat eta lurreko biztanleentzat, onuragarria edo katastrofikoa izan liteke, gehiegi zein gutxiegi egiten badu. Gizarteek euriarekiko dituzten itxaropen eta beldurrak ekintza eta objektu ugariren bidez islatuta geratzen dira.\n2013ko martxoaren 16tik ekainaren 2ra\nAsteartetik igandera, 10:00etatik 20:00etara\nAstearteetan, sarrera doakoa\nJainkotua, euriak toki garrantzitsua du kosmogonietan eta giza estrategiak inspiratzen ditu unibertsoaren oreka bermatzeko. Emankortasun-iturri denez, giza ugalkortasunarekin lotzen da sarritan.\nGizakiak klima-fenomeno honekin dituen harremanen inbentarioa baino gehiago, euriaren pertzepzioan oinarrituta adierazitako sentimenduen sorta zabala aztertzen du erakusketak, hiru bloketan: babesa, erritua eta irudikapena.\nOso oroitarazleak diren zenbait pieza daude erakusketan, indar handikoak, eta beste zenbait arruntagoak edo utilitarioak dira soilik. Horrela, alderdi tribiala eta espirituala, naturaren inposaketa eta haren gaineko eragina, alderdi erlijiosoa eta profanoa, biltzen dira eta aurrez aurre jartzen dira.\n©Musée du quai Branly, photo Claude Germain


GoWikipedia - Dragoi Bola Z\nJaponiar mitologia eta Arte martzial\n1989ko apirilaren 26a\n1996ko urtarrilaren 31\nDragoi Bola Z (jatorrizko japonieraz ドラゴンボールZ edo Doragon Bōru Zetto, ingelesez Dragon Ball Z) Dragoi Bola animearen jarraipena da. Dragoi Bola Akira Toriyamak idatzi eta marrazturiko manga (komiki japoniarra) da. 1984tik 1995era Weekly Shonen Jump aldizkarian argitaratua izan zen.\nDragoi Bola animea telebistarako mangaren moldaketa da. Guztira 508 atalez osatuta dago, hiru zati nagusitan banatuta: Dragoi Bola, Dragoi Bola Z eta Dragoi Bola GT. Hau hiru zatietatik bigarrena da eta 291 atal ditu eta 195. kapitulutik 519.era egokitzen ditu. Lehen atala 1989ko apirilaren 26an emititu zen Japonian Fuji Tv telebista katean. Atal hauetaz gain, beste 13 film, 2 atal berezi eta OVA bat ditu. Esan beharra dago animean jatorrizko mangan ez dauden istorioak agertzen direla edo mangaren istorioa apur bat aldatzen dela ere.\n1.2 Freezerren saga\n1.3 Garlic Gazteren itzulera\n1.4 Ziborren saga\n1.5 Cellen saga\n1.6 Beste Munduko Txapelketa\n1.7 Boo Ahaltsuaren saga\n4 Atal bereziak\n7 Dragoi Bola Z animea Euskal Herrian\n8.1 Dragoi Bola Z\n8.2 Neu-Nagusi Hi-Jo-Eta-Hautsi (Cha-La-Head-Cha-La)\nDragoi Bola Zk Son Goku eta bere lagunen abenturak kontatzen ditu. Orain Goku Chichirekin ezkonduta dago eta seme bat dauka.\nSatan Txikiren aurkako azken borrokaz geroztik eta bakezko 5 urteren ondoren Raditz espazioko gerlaria Lurrera iristen da. Honek Gokuren semea, Son Gohan, bahitzen du. Semea askatzeko Goku Satan Txikirekin elkartzen da eta biak Raditz menperatzea lortzen dute, baina Gokuk bizia galtzen du borrokaldian. Honen ondoren Gokuren lagunek urtebeteko epea dute entrenatzeko, izan ere denbora horretan beste bi gerlari iritsiko dira Lurrera planeta suntsitzeko asmoz. Son Goku beste munduan Kaitorekin entrenatzen da. Urtea igarotzean Vegeta eta Nappa Lurrera heltzen dira; baina Son Goku, nahiz eta Dragoi Bolekin berpiztu, ez dago Lurrean oraindik. Hau borroka eremura heldu orduko Yamcha, Chaoz, Ten Shin Han eta Satan Txiki hilik daude, Krilin eta Son Gohan izanik bizirik irten diren bakarrak. Gokuk erraz garaitzen du Nappa, baina Vegeta menperatzeko hiruren laguntza, eta Yagirena ere, behar izan da. Hala ere Vegetak ihes egitea lortzen du.\nBehin Satan Txiki hilda Ahalguztiduna, ere hil da, eta honekin Dragoi Bolak ere desagertu egin dira. Aurreko borrokan Satan Txiki namektarra zela ezagutzen da eta Bulmak, Krilinek eta Son Gohanek Namek planetara joatea erabakitzen dute bertako Dragoi Bolekin lagunak berpizteko. Horretarako, Ahalguztidunak Lurrera etortzeko erabili zuen espazio-ontzia erabiltzen dute. Behin Nameken daudela, alde batetik Vegeta eta bestetik Freezer Dragoi Bolen bila ari direla konturatzen dira. Baina Son Goku Namekerantz doa Bulmaren aitak eraikitako espazio-ontzi batean, non Lurrekoa baino 100 aldiz handiagoa den grabitate-indarrarekin entrenatu ahal den. Goku iritsi baino lehen Vegetak Dodoria eta Zarbon (Freezerren morroiak) hiltzen ditu, baina Krilin eta Son Gohanekin batera Freezerren Indar Berezien aurka ezinean ari da. Goku heldu orduko Indar Berezietako bat (Gurdo, bostetatik ahulena) hiltzea lortzen dute, baina orain Freezer 7 Dragoi Bolen jabe da. Hala ere ez daki dragoiari deitzen eta Buruzagi Nagusiarengana abiatzen da, Indar Berezien nagusia (Ginew) bolen zaindari bezala utziz. Bitartean Gokuk Indar Berezien beste bi gizon garaitzen ditu (Rikum eta Butter), gelditzen denari Jheese nagusiarengana ihes egiten uzten diolarik. Orduan Ginew eta Son Goku elkarren aurka borrokatzen dira, Ginew gorputz-trukea egitera behartuta dagoelarik (Ginewren arima Gokuren gorputzean sartzen da eta alderantziz). Vegetak Jheese hiltzen du, eta azkenean Goku bere gorputzera itzultzen da, larriki zaurituta geldituz. Goku sendatzeko, Vegetak Freezerren espazio-ontziko makina batean sartzen du eta lotaldi bat egiten du. Krilin eta Gohanek Denderen laguntzarekin 7 Dragoi Bolak hartu eta ontzitik isilean urruntzen dira Vegeta esnatu gabe. Hala ere Freezer, ordura arte Nailen aurka borrokatzen aritu zena, ontzira abiatzen da ziztu bizian. Dendek Polungari, Namekeko Dragoi Jainkoari, deitzen dio, zeina 3 gurari betetzeko gai den. Lehen gurarian Satan Txiki (Kaitorekin entrenatzen egon zela) berpiztea eskatzen dute, horrela lurreko Dragoi Bolak ere berpizteko. Bigarrenarekin Satanko Namekera ekar dezan eskatzen dute. Orduan Vegeta esnatu eta Polunga dagoen tokirantz joaten da, Krilin, Son Gohan eta Dende harrapatuz. Dende Vegetaren guraria (hilezkorra izatea) eskatzera zihoanean Polunga desagertu egiten da; Buruzagi Nagusia hil egin da. Orduan Freezer laukotea dagoen tokira heltzen da sututa. Azken borroka hastear dago eta Goku oraindik ez da guztiz sendatu.\nFreezerrek, lehen eraldaketa eginez, Vegeta jipoitzen du. Satan Txiki, guda lekura bidean Nailekin bateratu zena, heldu egiten da Frezeerrekin indar parekatuarekin borrokatzen delarik. Hala ere, Frezeer bigarrenez eta hirugarrenez eraldatzen da eta Satan Txiki eta Vegeta jokoz kanpo uzten ditu. Orduan Goku guztiz sendatzen da eta Freezerren bila joaten da. Son Goku, nahiz eta Kaitoren erasoa hogei aldiz biderkatua erabili, ez da Freezerri aurre egiteko gai. Freezerrek Krilin hiltzen du, Goku hau ikustean suminak jota kondairetako Goi Gerlaria bihurtzen da, Freezerren indarra askogatik gaindituz. Bitartean, Lurrean Shenron dragoia deitzen dute eta Nameken hildakoak berpizteko eskatzen diote. Buruzagi Nagusia ere berpiztu egiten da, eta ondorioz baita Polunga ere. Polungaren azken gurariarekin Namekeko biztanle guztiak (Goku eta Freezer ezik, Gokuk eskatuta) Lurrera bidaltzen dituzte. Namek planeta eztanda egiteko zorian da eta Freezer gorputza bitan zatituta duela Gokuren energia bola batekin hiltzen da. Gokuk ihesbiderik ez duela, planetak eztanda egiten du. Beranduago, Lurrean, Dragoi Bolei esker hildako lagunak berpizten dituzte, Goku izan ezik. Izan ere, hau bizirik zegoen eta ez zuen oraindik Lurrera joan nahi.\nGarlic Gazteren itzulera\nBehin guztiak Lurrean direla, Garlic Gaztek Herio-zulotik ihes egitea lortzen du, eta bere lau jarraitzaileekin Jainkoaren lekua hartzera doaz. Jainkoa eta Popo harrapatu ostean, Garlic Gaztek gizakiak deabru bihurtzen dituen lanbroa Lurrean zehar isurtzen du. Besteak beste, Iratxo Dortoka, Yamcha, Bulma eta Chichi deabru bihurtzen dira; baita Satan Txiki ere, hauek kosk egitean. Gohan eta Krilin Jainkoaren jauregira joaten dira, Gohanek bi deabru akabatzea lortzen duelarik, baina Satan Txikik jipoitu egiten du. Hala ere Satan Txiki gezurretan zebilen, Jainkoa eta Popo jauna askatzeko aukeraren zain, baita lortu ere. Baina Garlicek eta bi deabruek gain-ahalmena lortzen dute Lilura Beltzari esker, eta bitartean Jainkoa eta Popo jauna Ur Birjainkotarra lurrean zabaltzeko Zeru Barrenera doaz. Son Gohanek beste bi deabruak menperatzen ditu. Jainkoak bere bizia arriskuan jartzen du Popok Ur Birjainkotarra Lurrean zabal dezan Haize Korronteen Zuloa erabiliz. Garlicek, bere egitasmoa zapuztu dutela ikustean, Herio-gunea zabaltzen du. Orduan Gohanek Lilura Beltza desegiten du Garlic indarrik gabe utziz, berak zabaldutako Herio-guneak irensten duelarik. Dagoeneko lurtar guztiak bere onera itzuli dira.\nDenbora asko da Gokuren berririk ez dela, eta bat-batean Freezer (erdi-zibor bihurturik) eta bere aita Lurrera iristen dira. Orduan mutil bitxi bat, Trunks, agertzen da, Goi Gerlari bihurtzen dena (denen harridurarako), bi tiranoak hiltzen dituena eta Gokuren bila doala dioena. Ordu batzuen ondoren Goku Lurrera iristen da, eta Trunksek, etorkizunetik etorritakoa, esaten dio 3 urte barru 2 zibor ahaltsu eta zital agertuko direla eta mundua suntsituko dutela. Honen ondorioz, Z gerlari guztiak 3 urtez entrenatuko dira.\n3 urteak igaro ondoren, Trunksek esandako leku eta orduan, 2 ziborrak agertzen dira: Zibor 19 eta Zibor 20 (Gero doktorea, Zapi Gorridun Armadako zientzialaria, zibor bihurtuta). Zibor hauek arerioaren energia xurgatzeko ahalmena dute eta ia Yamcha hiltzen dute. Borroka hasterakoan, Goku gaixotu egiten da, Trunksek esan bezala. Mementoan Vegeta agertzen da Super Saiya bihurtuz eta Zibor 19 suntsituz. Gerok, hau ikustean, laborategira ihes egiten du Zibor 17 eta Zibor 18 esnatzeko. Orduan Trunks berriro agertzen da, Zibor 19ren burua ikusiz eta zibor hau ezagutzen ez zuela esanez. Gerok bi ziborrak esnatzea lortzen du, baina bi hauen eskuetan hiltzen da, eta gainera Zibor 16 ere esnatzen dute. Ziborren eta Z gerlarien arteko borrokan ziborrek irabazten dute, nahiz eta inor ez den hiltzen. Indaba Miragarriei esker denak sendatzen dira, eta Satan Txiki Jainkoarekin batzera joaten da, honela bere indarra asko handituz.\nAldi berean beste izaki bat agertzen da, Cell deiturikoa, hainbat gerlariren zeluletatik sortua: Son Goku, Vegeta, Satan Txiki, Freezer... Satan, Super Namektar bihurtuta, honen bila joaten da, ziborrak baino arriskutsuago izan baitaiteke. Cellek pertsonak xurgatzen ditu indarra bereganatzeko eta Zibor 17 eta 18 xurgatzean egoera perfektura iritsiko da. Cellek Satanengandik ihes egiten du, baina zorionez Goku sendatu egiten da. Gokuk gerlari guztiak elkartzen ditu Espazio eta denboraren gelan entrenatzeko (kanpoan egun bat igarotzean barruan urte bete pasatzen da) eta Super Saiyen maila gainditzeko asmoz. Vegeta eta Trunks sartzen dira lehenengo. Bi hauen eguna bukatzear zela, ziborrak eta Satan borrokan hasten dira. Cell honetaz konturatzen da eta hauek dauden tokirantz abiatzen da; izan ere, ziborrak garaitzeko ahalmena lortu du. Cell heltzean Satan ia hil eta Zibor 17 xurgatzen du, indar ikaragarria bereganatuz. Orduan Vegeta eta Trunks gelatik irten eta Cellen bila joaten dira. Goku eta Gohanen txanda da entrenatzeko. Vegetak, Saiyen maila gainditurik, Cell jipoitzen du. Baina bere harropuzkeria dela eta, Celli Zibor 18 xurgatzen uzten dio, gorputza guztiz osatuz.\nOrduan Cellek, gorputz perfektuarekin, Vegeta eta Trunks (Vegeta baino indartsuagoa da) garaitzen ditu, eta 10 eguneko epea ematen die gerlariei entrenatzeko eta berak antolatuko duen arte martzialen lehiaketan agertzeko. Epe honetan Son Goku Namek planeta berrira joaten da (Bat-bateko lekualdaketa teknika erabiliz) eta Dende ekartzen du Jainko posturako eta Dragoi Bolak berpizteko. 10 egunak igarota Z gerlariak eta Satan Jauna (eta bere "armada") agertzen dira lehiaketan. Goku izango da Cellen lehen arerio serioa, baina azkar etsiko du; eta bigarrena Son Gohan, denen harridurarako. Cellek Gohan garaitzeko arazorik ez du, baina badaki Gohanen benetako indarra ikusteko haserrarazi egin behar duela, baita lortu ere. Son Gohan 2. mailako Super Saiya bihurtzen da. Son Gohanen kolpe baten ondorioz, Cellek Zibor 18 botatzen du bigarren eraldaketara itzuliz. Cellek, etsipenak jota, bere burua suntsitzeko mekanismoa martxan jartzen du, eztandarekin Lurra eta bere biztanle guztiak desagertarazteko helburuarekin. Hau ikusita Son Gokuk Bat-bateko lekualdaketa erabiliz Cell Kaitoren planetara eramaten du, eztanda bertan izanik. Goku eta Kaito hil egiten dira, baina Cell birsortu egiten da Satan Txikiren zelulei esker, eta berriz ere egoera perfektuan eta indar gehiagorekin. Cell Lurrera itzultzen da, baina Son Gohanen Kame Hame uhinarekin (eta Gokuren laguntzarekin) Cell guztiz hiltzen du. Cellek eta ziborrek hildako bizilagun guztiak Dragoi Bolekin berpizten dira, Son Goku izan ezik, honek ez baitzuen berpiztua izan nahi.\nBeste Munduko Txapelketa\nCell hilik dela, Son Gokuk beste munduan lasai entrenatzen jarraitzen du, ondo baitaki bere seme Son Gohan unibertsoko gizaki indartsuena dela. Bertan beste hiru Kaito Jainkoak ezagutzen ditu, ekialdeko (Eki Kaito), mendebaldeko (Mendebal Kaito) eta hegoaldeako (Hego Kaito) galaxiakoak (jada ezagutzen zena iparraldeko galaxiakoa da, Ipar Kaito). Kai Errege Handiaren planetan Arte Martzialen Txapelketa bat antolatzen da. Son Gokuk lehiaketan parte hartzen du, finala Paikuhanen aurka jokatzen duelarik. Ez da irabazlerik izaten, zeren, Kai Errege Handiaren esanetan, biek ezagutzen ez zuten arau bat hausten dute.\nBoo Ahaltsuaren saga\nBitartean, Lurrean bake-aro bat bizitzen da. Son Gohan bigarren hezkuntza zikloa egiten hasten da eta bere gelan Videl ezagutzen du, Satan jaunaren alaba. Son Goten, Gohanen anaia txikia, jaio eta hazi egiten da. Videl neska indartsua da eta poliziari laguntzen dio kasu zailetan. Gohanek, bihotz onekoa denez, Videli laguntzea erabakitzen du. Baina bere nortasuna ezkutatzen du Bulmak egindako mozorro batekin eta Saiya Handia ezizena hartuz. Videlek harrapatu egiten du, ordea, eta gutxira jokatuko den Arte Martzialen 25. Mundu Txapelketan parte hartzera behartzen du. Lehiaketan Vegetak, Satan Txikik, Trunksek, Gotenek, Krilinek eta Zibor 18k ere parte hartuko dute. Une berezi honetarako eta Babari esker, Son Goku egun baterako Lurrera itzuliko da, txapelketan parte hartuz.\nTxapelketa egunean beste lau partaide susmagarri agertzen dira: Spopovitch, Yamu, Shin eta Kibito. Satan Txiki eta Shinen arteko lehian, Shin Kaio Jainko goren bat dela argitzen da, eta Kibito bere morroia. Bi hauek Babidi izeneko azti maltzurraren bila datoz Lurrera, eta horretarako Son Gohan 2. mailako Super Saiya bihurtzea nahi dute, gero Spopobitchek eta Jamek bere energia har dezaten eta azkenik bi hauei jarraituz Babidiren ezkutalekua aurkitzeko. Babidik energia hau behar du bere aitak, Bibidik, sortutako Boo munstro izugarria esnatzeko. Z gerlariek Kaio Shini laguntzea erabakitzen dute.\nBehin Babidiren ezkutalekuan (lurperatutako espazio-ontzi bat), Dabrak Kibito hiltzen du eta Satanko eta Krilin harri bihurtzen ditu. Gero ontzi barrura ihes egiten du eta Shin eta 3 saiyak ontzi barrura sartuarazten ditu. Barruan Gokuk Yakon menperatzen du, eta Vegetak Pui Pui, baina Son Gohan ezinean dabil Dabrarekin. Orduan gaizkileak Vegetaren gaiztakeriaz konturatzen dira, eta Babidik Vegetari indar gehiago ematen dio Gokuren aurka borrokatzeko (hau baita Vegetaren benetako nahia). Ondorioz, Goku eta Vegeta, 2. mailako Super Saiya bihurtuta, elkarren aurka borrokan hasten dira, eta zaurietatik xargatutako energiaz, Book behar duen guztia lortzen du. Boo berriz bizira itzultzen da, Gohan eta Shin jipoitzen ditu eta Dabra hiltzen du (Satanko eta Krilin bere onera itzuliz). Goku eta Vegeta Booren indarraz konturatzen dira, baina Vegetak azken indaba miragarria hartuz Goku konorte gabe uzten du eta Boorengana abiatzen da.\nBoo eta Vegetaren arteko borrokan, Vegeta hil egiten da. Gokuk konortea berreskuratu ondoren, gelditzen zaion denboran, Trunksi eta Goteni Bateraketa teknika erakusten die. Gainera, Booren aurka borrokatzen da 3. mailako Super Saiya bihurtuz, baina bere denbora Lurrean amaitu egiten da eta joan beharra du. Gotenek eta Trunksek Bateraketa egitean Gotrunks izeneko gerlaria sortzen da. Bitartean Kibitok, Dragoi Bolekin berpiztu ondoren, Shin eta Gohan aurkitu eta sendatu egiten ditu, eta gero hirurak (eta beranduago Goku) Kaio Shinen planetara (Neptuno) joaten dira. Bertan Gohanek Kaio Shin Agurea askatuko du, eta honek ordainetan Gohanen indar ezkutua esnaraziko du.\nLurrean Book eraldaketa bat jasango du, maltzurragoa eta indartsuagoa bilakatuz. Boo Jainkoaren jauregira doa eta bertatik lurreko izaki guztiak hiltzen ditu, Gotrunksen aurka borrokatu nahi du eta. Bi mutilak Espazio eta denboraren gelan Bateraketa teknika hobetzen eta entrenatzen doaz, eta bertan Boorekin borrokatzen dira. Hala ere laster kanpora itzuliko dira, eta Gotrunksek 3. mailako Super Saiya bihurtuta Boo jipoitu egiten du. Hala ere, egoera honek energia askoren beharra du eta berriz egoera normalera itzultzen da, balantza Booren alde jarriz.\nSon Gohanen entrenamendua bukatu egiten da eta Lurrera joaten da Boori jipoi handia emanez. Hala ere ez du askorako balioko, izan ere Book Satanko eta Gotrunks xurgatzen ditu, Gohan baino ahaltsuagoa bihurtuz. Hau ikusita, Goku (bizirik berriz ere) Lurrera joaten da Kaio Shin Agurearen belarritakoak erabiliz Gohanekin batzeko. Planak huts egiten du, Book Son Gohan xurgatu egiten baitu, bere indarra bereganatuz. Orduan Babak Vegeta Lurrera eramaten du eta Gokurekin batzen da gerlari berri bat sortuz: Vegeku. Honek bere lagun guztiak askatuko ditu Booren barrenetik, ondorioz Boo jatorrizko itxurara itzuliko da eta Lurra suntsituko du. Goku, Vegeta, Dende eta Santan jauna Neptunora joaten dira Lurra ezereztu baino lehen, Boo beraien atzetik joango delarik. Azkenean Gokuk Boo hilko du, Kaitok irakatsitako Indar Unibertsalaren teknika erabiliz.\nBoo hil eta urte batzuk beranduago jokatzen den Arte Martzialen 28. Mundu Txapelketan, lagun guztiak berriro elkartuko dira. Gainera, bertan Oob agertzen da: Boo berriz bizira itzulita baina pertsona on baten barruan. Goku eta Oob txapelketako lehen lehian borrokatzen dira, eta biak elkarrekin entrenatzera joaten dira.\nAnimeak sagatan banatu ohi dira, hauek dira Dragoi Bola Zk dituenak:\nSaiyak (Espazioko Gerlariak) 1etik 35era\nFreezerren saga 36tik 107ra\nGarlic Gazteren itzulera 108tik 117ra\nAndroideen saga 118tik 139ra\nCellen saga 140tik 194ra\nBeste Munduko Txapelketa 195etik 199ra\nBoo Ahaltsuaren saga 200etik 291ra\nOharra: "Garlick Gazteren itzulera" eta "Beste Munduko Txapelketa" ez dira mangan agertzen.\nDragoi Bola Zk 13 film ditu. Film hauek seriearen tramarekiko guztiz desberdinak dira eta ia inoiz ez dute seriearen denbora-lerroa jarraitzen.\nGarlic Gazteren infernua (1998ko uztailaren 15a) 1\nMunduko indartsuena (1990eko martxoaren 10a) 1\nSuper gatazka munduan (1990eko uztailaren 7a) 1\nSon Goku Super Saiya (1991ko martxoaren 19a) 1\nEtsairik indartsuenak (1991ko uztailaren 21a) 1\nBurrukara!! 100 mila milioi gerlari ahaltsu (1992ko martxoaren 7a) 1\nHiru Goi Gerlarien arteko borroka latza (1992ko uztailaren 11) 1\nSuaren borroka (1993ko martxoaren 6a) 1\nGalaxiako super mutila (1993ko abuztuaren 17a) 1\nBikote arriskutsua!! Super gerlariek ez dute atsedenik (1994ko martxoaren 12a) 2\nSuper mutilaren porrota!! Irabaz dezakeen bakarra naiz (1994ko uztailaren 14a) 2\nBateraketa!! Goku eta Vegeta (1995eko martxoaren 4a) 2\nDragoiaren eztanda!! Ez badu Gokuk egiten, nork egingo du? (1995eko uztailaren 15a) 2\nDragoi bola Z: Jainkoen Bataila (2013eko martxoaren 3a) 1\nDragon Ball Z: F Berpiztua (2015eko apirilaren 18a) 1\n1) Izenburu hauek euskal bikoizketan emandakoak dira.\n2) Film hauek ez dira euskaratuak izan, izenburu hauek titulu japoniarretik itzuli dira.\nDragoi Bola Z lanak bi atal berezi ditu. Telebistarako egindako film luzeak dira, eta, ohiko filmak ez bezala, hauek seriearen barruan sartzen dira.\nDragon Ball: Episode of Bardock (2011ko abenduaren 17a)\nDragoi Bola Zk bi zatitan banatutako OVA (Original Video Anime) bat du. OVA hau Playdia bideojoko enpresarentzat egin zen. Ez da inoiz Japoniatik irten, aurreko filmen ekoizlea eta OVAren ekoizlea ezberdina zelako (beraz ez da euskaratu).\nSaiyak suntsitzeko plana (1993ko abuztua)\nBeste OVA edo atal berezia egin zen japoniar telebistarako Jump Super Anime Tour programan. Bertan Dragoi Bola Zko pertsonai gehienak ikus daitezke, halaber, beste berri batzuk agertzen dira.\nEy! Son Goku eta bere lagunen itzulera!! (2008ko iraila)\n2010eko Dragon Ball Raging Blast 2 jokorako 1993. urteko OVAren remake bat egin zen.\n"CHA-LA HEAD-CHA-LA" (1. ataletik 199.era)\nHitzak: Yukinojo Mori\nMusika: Chiho Kiyooka\nMoldaketa: Kenji Yamamoto\nInterpretatzailea: Hironobu Kageyama\n"WE GOTTA POWER" (200. ataletik 291.era)\nMusika: Keiju Ishikawa\nMoldaketa: Keiju Ishikawa\n"Detekoi Tobikiri ZENKAI Pawā!"; でてこいとびきりZENKAIパワー! (1. ataletik 194.era)\nHitzak: Naruhisa Arakawa\nMusika: Takeshi Ike\n"Boku-tachi wa Tenshi Datta"; 僕達は天使だった (195. ataletik 291.era)\nMoldaketa: Osamu Totsuka\nDragoi Bola Z animea Euskal Herrian\nDragoi Bola Zko 291 atalak euskaraz bikoiztu ziren, baita dituen 13 filmetatik 9 eta 2 atal bereziak ere. Dragoi Bola Z ETB1 telebista katean hainbat aldiz emititu zen 1990eko hamarkada hasieratik aurrera. Euskaraz falta diren filmak eta OVA, dirudienez, ez dira bikoiztuko.\nDraboi Bola Z\nHi Son Gohan aupa\nBide zuzen hauta.\nAhalmen oro dauka\nSon Goku ororentzat\ntrebea eta ausarta,\nSon Gohan zoriontsu\naita baitu aparta\nNeu-Nagusi Hi-Jo-Eta-Hautsi (Cha-La-Head-Cha-La)\nBanoa hemendik zeru goian zehar (goian zehar)\nlarala, hamabi margo biziz jantzita\nSumendi garretan biribilka (biribilka)\nbanoa lur galdutik betirako\nJo eta den hau apurtuta ihesi\nmuturrak hautsi eta zapaltzeko\nEz dit inork egingo barrerik, nire lepotik\nIgerian ez dago arrainik, irabaztekorik niri\nEz da sortu munduan munstrorik, ni jatekorik\nBeti dut irria ezpainetan, irabazten dudanetan\nDragoi Bola Zren atal zerrenda\nWikimedia Commonsen badira fitxategi gehiago, gai hau dutenak: Dragoi Bola Z\n(Ingelesez) Dragoi Bola Zren webgune ofiziala\n(Japonieraz) Toei Animation-en Dragoi Bola Z-ren webgune ofiziala\n(Ingelesez) (Italieraz) Dragon Ball Arena\nToei Animationek ekoiztutako telesailak


Beldurrak gaudelako - Deia\njuanra madariaga 23.04.2020 | 00:11\nEDUARDO Galeano idazle zoragarriak La Escuela del Mundo al Reves izeneko lana idatzi zuen joan den mendearen amaieran. Lan horretan, eskolako programa batean balitz bezala, injustizia, beldurra, etika, inpunitatea eta bakardadea gaiak aletzen ditu maisutasunez. Beldurrari dedikaturiko "katedretan" bi gai nabarmentzen ditu: beldurraren irakaskuntza eta beldurraren industria. Gure munduko biztanleek segurtasuna nahiago dute justizia baino gehiago. Justizia sakrifikatu ahal dugu segurtasunik handiena izatearen truke. Segurtasuna erraz eskain-tzen digute gobernariek. Estatuak poliziak izaten hasten dira. Mandatariak eurenak ez diren enpresen kudeatzaile bilakatzen dira. Langileek lanpostuak galtzen dituzte, laborariek lurrak, haurrek haurtzaroa, eta gazteek hazteko gogoa.\nBakea zaintzen duten herrialdeak arma kopururik altuena fabrikatzen eta saltzen dutenak dira. Banketxerik prestigiotsuenak dira lapurturiko diru gehien gordetzen dutenak. Industriarik arrakastatsuenak naturaren ekosistema gehien birrintzen eta planeta gehien kutsatzen dutenak dira. Denborarik laburrenean eta lanik gabe diru gehien irabazten duena zoriontzen dute.\nAldrebeseko mundu honetan ondratasuna eta zuzentasuna mespretxatu egiten dira, eta faltsukeria kontu normaltzat hartu. Bakea hegoak galdu dituen usoa da, eta beldurra gaurko teknologia sozialak hedatzen duen arma soziopolitiko handia da, horrexegatik bilakatzen gara hurkoaren zelatari. Beldur da gaur egun kaletik doana, zorionak zuri abestu, eta dantzak kalean egiten dituzten poliziek berberek gelditzen badute. Poliziaren larderiaren beldur da, isunaren beldur da (Europa osoan jar-tzen diren altuenak), kontagioaren beldur da, eta delinkuentetzat hartzearen beldur ere bada.\nIzan ere, beldurrak eta kontrolak ez dakarte berekin elkartasuna, inpunitatearen ariketa bat dira. Espainiako Gobernuak dio 14 urtera arteko gaztetxoak etxetik irten ahalko direla gurasoekin, baina soilik... Ez daude ganbaratik sano.\nGeure askatasunaren moldea betiko aldatuko digute. Hemendik aurrera ez gara lehen bezain libreak izango.


Lagunartean ospatu dute Bageraren 25. urtemuga - Irutxuloko Hitza : Irutxuloko Hitza\nKike Amonarrizekin ederki pasa dute jolasean. (Argazkia: Estitxu Zabala)\nHogeita bost urte bete ditu Bagerak, Donostiako Euskaltzaleen Elkarteak. Lagunartean sortu zuten elkartea hainbat herritarrek, 1992ko abenduan, eta lagunartean ospatu dute urtemuga, hainbat eta hainbat oroitzapenen artean, jai giro ederrean [Irudi bilduma]. Lau geltoki izan ditu ospakizunak: Antzoki Zaharra, Bretxa, San Telmo Museoa eta Zurriola ikastola. Parte Zaharrean ibilalditxoa egin ondoren, San Telmo Museoko elizan egin dute ekitaldi nagusia. Kike Amonarriz eta Olatz Beobide arduratu dira aurkezle lanetaz, eta gonbidatu mordoa izan dituzte. Bageraren sorreraren berri eman dute eta etorkizunari begira ere jarri dira; horretaz gain, antzezten, kantuan, dantzan, eta jolasean ibili dira gonbidatuak. Bageraren historian eta Donostiako euskaltzaletasunaren munduan giltzarri izan diren 25 lagun ere omendu dituzte, eta hunkituta jaso dute euren oroigarria, guztiek ere. Jaiak Zurriola ikastolan izan du jarraipena, bazkari eder batekin. Hauek izan dira ekitaldiko protagonistak: Haatik dantza konpainiako dantzariak (Anne Jauregi, Itziar Doyhartzabal, Iñigo Etxeberria, Irati Sorondo eta Aiert Beobide); Miren Paxkalin, Amaia Aire (Aire ahizpak) abeslariak eta Sebastien Desgrans akordeoilaria. Klara Badiola, Inaxio Tolosa, Mikel Laskurain, Dorleta Urretabizkaia, Mikel Martinez, Dominika Recalt (Titika), Oihana Maritorena eta Idoia Torregarai aktore lanetan.


Star drogak: drogak hartzeari ekin ziotenean nola aldatu zuten\nDrogak pertsona ederrenak hondamendi miseragarri bihurtzen ditu.\nGure talentu izarretan izandako aukeraketa, aitortza gainditzen duten drogak aldatu ditu.\nWhitney Houston munduko musikaren historiako abeslaririk nabarmenenetakoa izan zen, baina, zoritxarrez, drogen menpekotasunarengatik, bere izar bizia eta ospea eten egin zuten.\nWhitneyek marihuana eta kokaina erabiltzen hasi ziren 90eko hamarkadaren erdialdean eta behin eta berriz kliniketan espezializatutako tratamendura joan zen, baina medikuek ahaleginak egin zituzten alferrik: abeslariak ez zuen adikzioa kentzeko.\n2012ko otsailaren 11n hil zen bere hoteleko gelan. Azterketan aurkitu zuten izarra bainugela ito zela; eta bere odolean aurkitu zuten marihuana eta kokaina ... Adituaren arabera, Whitney-eko septum nasal literalki "leaky" izan zen hauts konponezinaren etengabeko erabileratik.\nLindsay Lohan Hollywoodeko aktore arrakastatsuenetako bat izan liteke. 20 urte zituela edertasun izugarria izan zuen, ahalegin lan bikaina eta talentu nabarmena. Zoritxarrez, ikuspegi liluragarriak narcotics eta alkoholak zeharkatu zituzten, Lindsay bere ospea gailentzen zen bitartean.\nAktoreak lana baztertzen hasi zen, behin eta berriro istripu bat izan zen eta nahiz eta hainbat aldiz lapurreta saiakerak harrapatu. Ohitura kaltegarriak ez dira eragina motela eta itxura: gaur egun 10 urte baino zaharragoak dira. Ezkutuko itxura eta ez derrigorrezkoa delako, ia ez zen gehiago gonbidatu argazkiak ateratzeko.\nCharlie Sheen lehen aldiz errehabilitazio klinika batean sartu zen 1990ean eta geroztik maiz gonbidatu bihurtu da. Zoritxarrez, drogak eta alkoholak izaten jarraitzen du oraindik.\nBritney Spears oso ospetsua zen oso goiz eta ziurrenik ezin izan zuen ospea probatu. 2007an, Kevin Federline dibisioaren dibisio astun baten ondoren, izar guztiak larriak izan ziren. Urtean zehar, hedabideek drogak eta alkoholak hartzearekin loturiko neurri egokiak azaldu zituzten. Britney moztu nalyso, hysterics basatiak antolatu eta denbora pixka bat igaro zen ospitale psikiatrikoan.\nZorionez, abeslariak denbora gelditu zen.\n"Bestelako Argiaren Portaera Obraren" izarrarekin lehen droga-arazoak hasi ziren 2009an, eta dagoeneko 2014an Amanda hospitalizatu egin zen bere ekintza ezegokiagatik. Debekatutako drogak izugarri aldatu zituen aktore itxura eta bere karratua hondatu zuen. Ospitalean alta eman zuen, baina ez zuen filma gehiago jardun.\n14 urte zituela, britainiar abeslariak antidepresiboak erabiltzen zituen, eta 20 urte zituela, droga astunak zeuden. Urte batzuk pasa ahala, droga-mendekotasuna bihurtu zen. Oso ondo dakioke behean hondoratu zuela, baina ez zitzaion ezer egin bere mendekotasunari buruz.\n2011an, Amy Winehouse-k 27 urteko alkoholaren intoxikazioak hil zituen. Bere emaciated gorputza ezin hiru vodka botilak aurre egiteko, izarrak bere apartamentuan edan.\nGia Karandzhi lehen supermodeloetako bat zen. 17 urte zituela New Yorkera iritsi zen, bere karrera dizdizuna hasi zenean. Dagoeneko modelizazio negozioaren lehenengo arrakastaren ondoren, Giak gaueko tabernetan parte hartu zuen eta drogak "eseri" pixkanaka-pixkanaka hasi zen: kokaina eta ondoren heroina.\nHandik gutxira, argazkilariek Gia-ren jokabidearen aldaketek nabarituko hasi ziren, oso bultzada bihurtu zen, tiroak beranduago, ihinztatuak, eta, batzuetan, erabat loak kameraren aurrean zituela. Injekzioen aztarnak eskuz ezkutatzeko, argazkiak behar bezala tratatu behar dira.\nAzkenean, argazkilari guztiek ez zuten berarekin lan egin nahi, eta Gia-k langabeziagatiko prestazioetan bizi behar izan zuen. Aldi berean, drogen premia handitu egin zen eta dosi berrietarako dirua falta zen, eta prostituzioan jardun zuen supermodelo ohiak. 1986an, Gia diagnostikatu zen HIESari, eta laster hil egin zen. Bere gorputza gaixotasunaren arabera desegin zen, 26 urteko emakumezkoa hilkutxa itxi batean ehortzi behar zutela.\nMcCall Kalkin maitemindu zen ikusleekin Gabonetako komedia "Etxean bakarrik" prankster papera. Zoritxarrez, urteetan zehar, irribarre goxoa duen mutiko xarmangarria aurpegi zurbil eta aurpegi zurbil eta aurpegiko masailez josita zegoen. Eta droga guztien errua ... Hala eta guztiz ere, orain dela gutxi, zurrumurruak daude, azkenean, mendekotasuna kentzeko.\nHalloween 2016ko izarren jantzi ikusgarrienak\nEleberria oligarkarekin - 8 Roman Abramovitx eta Dasha Zhukova ezkontza eta dibortzioari buruzko datuak\nEztul arnastea nebulizearekin - haurrentzako errezetak\nLethargic ametsa - gertaera interesgarriak\nHaurdunaldiko goizeko kandelak\nNicole Scherzinger hautsi zuen bere mutil-laguna den Grigor Dimitrov jokalariak\nCane Corso - arrazaren deskribapena\nPlaterak argaltzeko errezetak\nZodiakoaren seinale leialenak\nDonald Trumpek "Hamilton" musikako aktoreei eskatu die presidenteordea barkamena eskatzeko\nAlergiak dituzten folk erremedioak\nHautsez egindako manikia\nCorner txiki hallway\nPinotxo urtebeteko jantziak eskuekin


Canadian Caper - Wikipedia, entziklopedia askea.\nCanadian Caper (euskaraz Kanadar Azpijokoa) 1980ko urtarrilaren 29an, Teherango gatibuen krisialdiaren testuinguruan, Irandik ezkutuan sei estatubatuar diplomatikari ateratzeko ekintza izan zen. Kanadako Gobernuak eta AEBetako CIA zerbitzu sekretu agentziak elkarlanean antolatu zuten.\nEkintza honetako buruzagia Tony Mendez, CIAko agentea izan zen, honek Teheranera bidaiatu eta ustezko zientzia-fikziozko film batetarako eszenalekuen bila zebilelako aitzakian diplomatikariei ihes egin zezaten nortasun faltsudun agiriak eman zizkien. Diplomatikariek Teherango aireportutik Swissair konpainiako hegazkin batean aireratu eta 1980ko urtarrilaren 27an Zurich hirira salbu iritsi ziren.\nEkintza hau 2012ko Argo filman zinemaratu zen, Ben Affleck zuzendari eta aktoreak zuzendu eta Tony Mendezen pertsonaia antzeztu zuen, Film onenaren Oscar Saria irabaziz.\nMultimedia: Canadian Caper\nOrriaren azken aldaketa: 3 iraila 2021, 11:44.


Zarauzko Alde Zaharra oinezkoentzat jartzeko bigarren faseko obrak egiteko iragarkia kaleratu dute - Urola Kostako Hitza : Urola Kostako Hitza\nZigordia kalea peatonalizatu zuten lehenbiziko fasean.\nGipuzkoako Aldizkari Ofizialeko atzoko alean argitaratu zuten Alde Zaharra oinezkoentzat jartzeko 2 faseko exekuzio proiektua gauzatzeko obrak kontratatzeko iragarkia. Interesa dutenek dokumentazioa nahiz informazio osoa HAZen eskura dezakete. Proposamenak gaurtik hasi eta 20 asteguneko epean aurkez daitezke, azken eguneko 14:00ak arte, hain zuzen ere. Esleipendunek gehienez ere 22 aste izango dituzte lanak egiteko.\n“Alde Zaharra oinezkoentzat jartzeko 2. Faseko exekuzio proiektua” gauzatzeko obrak kontratatzeko lizitazio iragarkia


Gorka Errasti (EH Bildu): "Eibartarrek aldaketarako botu eraginkor bakarra Bildurena dela argi izatea eta irabaztea espero dugu" - etakitto.eus\nGorka Errasti (EH Bildu): “Eibartarrek aldaketarako botu eraginkor bakarra Bildurena dela argi izatea eta irabaztea espero dugu”\nAlderdi guztiok kalean presente egoteko ahalegina egin dugu, bakoitzak bere baliabideak erabilita, hori oso argi geratu da. Gu EH Bilduren proiektua eibartarrengana ailegatzen ahalegindu gara eta ea horrek eragina duen emaitzetan.\nIrabaztea espero dugu. Gure kanpaina izan da PSOEren 32 urteko gobernua eta gero, eta PSOE eta EAJ arteko pintza eta gero, alternatiba bakarra EH Bildu dela eta espero dugu eibartarrek argi izatea boto eraginkor bakarra aldaketarako EH Bildu dela.\n« Isabel Fernandez (Elkarrekin Podemos): “Kanpainan asko ibili gara kalean eta jendea gerturatu zaigu, babes handia jasotzea espero dugu” Javier Nuñez (PP): “Konfidantza galdu zutenek berriz gugan sinestea eta Udalbatzaren parte izatea espero dut” »


2022 maiatza, 22\tIruzkinak desaktibatuta daude XOXOTE sarreran\n2022ko Ekainak 5, igandea GIPUZKOAKO VI. ORIENTAZIO LIGA HERRIKOIA 2022 (GOL) 5. proba XOXOTE (Azpeitia) Gipuzkoako 2021-2022 VI. Orientazio Liga herrikoiko 5. proba ekainaren 5ean, igandea, ospatuko da …\n2022 apirila, 19\tIruzkinak desaktibatuta daude OÑATI sarreran\n2022ko Maiatzak 8, igandea GIPUZKOAKO VI. ORIENTAZIO LIGA HERRIKOIA 2022 (GOL) 5. proba OÑATI Gipuzkoako 2022 VI. Orientazio Liga herrikoiko 5. proba maiatzaren 8an, igandea, ospatuko da Oñatin. …\n2022 martxoa, 6\tIruzkinak desaktibatuta daude AZPEITIA sarreran\n2022ko Martxoak 20, igandea GIPUZKOAKO VI. ORIENTAZIO LIGA HERRIKOIA 2022 (GOL) 3. proba AZPEITIA Gipuzkoako 2021-2022 VI. Orientazio Liga herrikoiko 3. proba martxoaren 20an, igandea, ospatuko da Azpeitian. …\n2022 otsaila, 23\tIruzkinak desaktibatuta daude GAZUME sarreran\n2022ko Martxoak 6, igandea GIPUZKOAKO VI. ORIENTAZIO LIGA HERRIKOIA 2022 (GOL) 2. proba GAZUME Gipuzkoako 2021-2022 VI. Orientazio Liga herrikoiko 2. proba Asteasu eta Errezil herri-eremuen artean ospatuko …\n1/11 orrialdea12345»10...Azkena »


Txinako gortina makinen fabrikatzaileak eta hornitzaileak - Ekipamendu adimendunak Ridong\nHasiera > Produktuak > Gortina Makina\nRidong Intelligent Equipment Txinan gortina makinen fabrikatzaile nagusia da. Gortinen ekipoen teknologiaren eta berrikuntza teknologikoaren hobekuntzan jarri du arreta. Urteetako garapen eta ekoizpen praktiken ondoren, konpainiak orain gortinak ekoizteko ekipo ugari ditu, roller pertsianak eta oihalezko gortinak ekipoak barne. Teknologiak patente nazionalak lortu ditu eta merkatuko bezero askok aintzat hartu dute.\nGortinak egiteko makina guztiak ditugu. Adibidez, gortinak mozteko, gortinak tolesteko, gortina-orlatzea, gortina josturak, gortinetako estereotipoak, gortinak puntzonatzea eta kontrolatzea. Gortina Makinak gortinak ekoizteko prozesu osoa eta beste gortina prozesuak josteko makina mota biltzen ditu.\nGure Gortina Makinak hainbat ziurtagiri-ziurtagiri ditu, hala nola CE, CCC ziurtagiria, produktuen segurtasuna eta kalitate handia, esportazio kualifikazioekin, salmenta zuzeneko fabrika da, bere fabrika du eta urte askotan funtzionatu du.\nAltuera mugatzen duen ordenagailuaren gortina bertikalen estereotipo automatikoak\nAltuera mugatzeko ordenagailuaren gortina bertikal automatikoen estereotipoak gortina uhin motako diseinua amaitzeko erabiltzen da, gortina ederra bihurtzen du. Garbitu ondoren, uhin forma mantenduko du.\n4 m-ko altuera mugatzen duen ordenagailua gortina bertikalen estereotipo automatikoak\n4 m-ko altuera mugatzeko ordenagailua gortina bertikal automatikoen estereotipoak gortina uhin motako diseinua amaitzeko erabiltzen da, gortina ederra bihurtzen du. Garbitu ondoren, uhin forma mantenduko du.\n3 m-ko altuera mugatzen duen ordenagailua gortina bertikalen estereotipo automatikoak\n3m altuera mugatzeko ordenagailua gortina bertikal automatikoen estereotipoak gortina uhin motako diseinua amaitzeko erabiltzen da, gortina ederra bihurtzen du. Garbitu ondoren, uhin forma mantenduko du.\n2 m-ko altuera mugatzen duen ordenagailua gortina bertikalen estereotipo automatikoak\n2m altuera mugatzeko ordenagailua gortina bertikal automatikoen estereotipoak gortina uhin motako diseinua amaitzeko erabiltzen da, gortina ederra bihurtzen du. Garbitu ondoren, uhin forma mantenduko du.\nBox automatikoa Sinkrona Hemming Gortina josteko makina\nGortina josteko makina sinkrono automatikoa duen kaxa hau gortinaren alboetako josteko eta orlatzeko ertzetako estalkia josteko erabiltzen da.\n15 cm beheko tolesdura tamaina kaxa trikotagailu sinkrono automatikoa\n15 cm-ko beheko orlojuaren tamaina kaxa horketako makina automatiko sinkronoa ertzeko estalkia josteko erabiltzen da gortinaren alboetako joskintza eta orratzetan.\nTxinan egindako pertsonalizatutako Gortina Makina prezio baxuan edo merkean eros daitezke. Ridong Intelligent Equipment Txina Gortina Makina fabrikatzaile, hornitzaile eta fabrikatzaile ospetsuetako bat da. Eta gure salmenta beroako produktuek hainbat ziurtagiri-ziurtagiri dituzte, hala nola CE, CCC, UL ziurtagiria. Gainera, abiadura handiko eta eraginkortasun handiko gure produktu automatizatuek iraunkorrak eta mantentze errazak izateaz gain, urtebeteko bermea eskaintzen dute. Zure produktua erosten badut, zure zerbitzua zerbitzuarekin dator? Jakina, batez ere saldu osteko zerbitzuarekin, adibidez, 1 urteko kalitate bermearekin. Beharrezkoa bada, prezioen zerrendak eta aurrekontuak eskaintzen ditugu. Handizkako salmenta nahi badut, zer prezio emango didazu? Handizkako kantitatea handia bada, prezio lehiakorra eskaini ahal izango dizugu. Are garrantzitsuagoa dena, gure diseinua klasikoa, moda, zehatza eta dotorea da. Ongi etorri zaitezte gure fabrikara etorritako azken salmenta, berriena, aurreratua, deskontua eta kalitate handikoa erostera Gortina Makina. Gainera, gure marka propioak ditugu. Lasai egon zaitezke gurekin deskontatutako produktua erostean. Ongi etorri etxeko eta atzerriko lagunak eta bezeroak gure fabrika bisitatzera eta gurekin lankidetzan aritzea, irabazi bikoitza lor dezakegula espero dugu.


Marie Darrieussecqek dio, insomnioaren kontrako ekinean, probatu dituen gauzen artean –terapia, barbituriko, alkohol– batek funtzionatu izan diola –partzialki bada ere, ez baitu lorik eza erabat gainditu–: siesta. Siesta, bai, kuluxka, lo kolpea. Kontraesana dirudi, lorik eza loarekin konpontzea, baina badago egunean beti orduren bat, zeinean munduak ez duen ezer espero zutaz, zeinean zuk zeuk ere ez duzun ezer espero munduaz, eta zeinean ez dagoen gainera gauean dagoen lo egiteko presiorik. 18:00ak aldera lortzen zuen siesta bat egitea Darrieussecqek, eta horrek salbatu izan du ez gutxitan gaueko insomniotik.\nSiesta, garai batean nagikeriarekin, alferkeriarekin lotzen zen praktika, gaur egunean moloi bilakatu dutena, entrenatzaile pertsonal, modako aldizkari, osasun saioek gomendatzeraino, beti ere lan eta lan arteko pausa gisa, eta pixka bat deskantsatu ondoren berriz ere erabat produktibo izateko –eta hartara tentsioa sortzeko lo egiteko zailtasunaren eta deskantsatuta eta produktibo izateko ondo lo egin beharraren artean–. Miguel Ángel Hernándezek, ordea, dohain baten gisara, bertute baten gisara ulertzen du, El don de la siesta izeneko liburuan. Siesta litzateke elipsi bat, eten ez-emankor bat, denbora propio, subiranoaren bilaketa bat. Geure buruari konpainia egiteko denborarena. Plazer txiki bat, zorionaren antzeko gauza batera gerturatuko gintuzkeena. Besterik ez bada, Hannah Arendtek zioenagatik: “pentsatzeko, beharrezkoa baita mundutik apartatzea; eta itzaletan barneratzea”. Dohain bat, beraz, opari bat, aterpe bat, etenaldi bat, zorion une labur bat ekaitzaren erdian. Itzuli beharko ginateke naturak lo egiteko programatu gaituen modura. Erromatarrek sexta deitzen zuten horretara, berdin dio eguerdian, eguerdi-ondoan, gosaldu eta gero, edo afalaurrean. Ezer txarrik ezin zaigulako gertatu siesta egiten dugun bitartean.


Gainbeherak ez dira beti tristeak — Eibar.ORG | Eibarko peoria\nHemen zaude: Hasiera / Blogak / Harrikadak / Gainbeherak ez dira beti tristeak\nGainbeherak ez dira beti tristeak\nMikel Iturria 2015/10/04 22:55\nBadira aste bikainak kultur eskaintzari dagokionez. Ez kopuruagatik, kalitateagatik baizik: Rafael Berrio & Banda eta Oskar Alegria.\nAsteazkenean etorri zen Oskar Alegria Donostiara esku artean dituen proiektu batzuk erakustera. Jon Benitok eta Beñat Sarasolak antolatutako #Berrirakurtzen programaren denboraldi berriaren lehen ekitaldia izan zen nafarraren markoa.\nBerandu iritsi nintzen KMKra eta galdu egin nuen hasiera. Ulertu nuenez, aitak (Jesus Alegriak) idatzitako Artazu liburua izan zen hitzaldi-performancearen abiapuntua. Aretoan sartu nintzenean belardi baten argazkia zegoen pantailan. Gu bezalakoek belar berdea ikusten genuen fotoan, baina Oskarrek galdetu zuen ea zenbat belar-mota identifikatzeko gai izango ote zen pertsona adindu bat. Belarrak identifikatzeko olinpiadak antolatu behar zirela eta lehiaketa horretarako txapeldun bat bazuela berak: 31 belar mota ezagutzen zituen baserritarraren ahotsa entzun genuen.\nGainbeherei buruzkoa izan zen saioa eta hainbat gauza erakutsi zizkigun. Adibidez, biniloa bezala galbidean dauden txorimaloak (biniloaren arrazoi berberengatik desagertze bidean daudenak, Oskarrek esan bezala: CDengatik).\nGainbeherak gora eta behera, Pirinioetan 1000 metrotan urte luzez bizi izandako hainbat artzainen bordetan pasatutako azken eguna (gaua barne) grabatzen ari dela aitortu zigun. Harrigarriena dela nola altuera horietan hain ondo egokitzen den jendea ze azkar gaixotzen den herrira jaisterakoan.\nIlunpean uzi zuen aretoa artzain batek lotarako kandela itzali zuenean eta euskaraz hasi zen orduan Oskar. Bere ametsa Francisco Albistur Albistur bezalakoa izatea dela. Umetan uda pasatzen zuen herrian bi euskaldun egoten zirela: Francisco eta Oskarren osaba bat. Angelusaren orduan biak ibaiaren albo banatan elkartzen ziren euskaraz mintzatzera. Horregatik euskara garai batean ibaiko hizkuntza izan zela berarentzat.\nFrancisco duela urte batzuk hil egin zen eta inoiz ez omen zuen dirua erabili, beti trukea erabiltzen baitzuen beharrezkoa zuena eskuratzeko. Argazki bat pantaileratu zuen. Lagun bertsolari bati hura erakutsitakoan "gizon orekatu" baten planta zuela esan ei zion. Alegria bezain orekatua eta jakintsua, seguruenik.\nHau ez zuen jarri, baina hona hemen Filipe Oyhambururi buruz egindako film laburra: Galtzerdi Berdeak.\nOstegunean, Donostikluba jaialdiaren X. edizioa hasi zen Egia Kultur Etxean. Gazteszena inoiz baino gazteago, eszenatokian behintzat. Oier Aranzabalek bataiatu zituen bezala, Eraul izan daiteke gaur egungo Sorotan Bele, zelta baino amerikar kutsukoak. Musikari trebeak eta abeslari-lider sinesgarria. Gaztea emisorak benetako irrati publikoaren papera beteko balu, horrelako taldeak bultzatu beharko lituzke.\nRafael Berrio ez da gaur jaio: urteak daramatza musika egiten. Joserra Senperenarekin crooner eta chanson-etik gertu egindako bi disko borobilen ondoren, rockera egin du salto Berriok (jatorrira bueltatuz). Banda aparta bildu du, gainera: atal erritmiko sendoa (Felix Buff eta Fernando Lutxo Neira) eta labana bezala mozten duten bi hegalekoak (Joseba B. Lenoir eta Rafa Rueda gitarristak). Errepertorioan azken lanak (Paradoja) badu pisua, baina baita karrera luzean ondutako abestiek ere.\nBanda osoarekin hasi zen eta gero bakarka aritu zen, bukaeran berriro talde osoarekin gauari amaiera emateko. Paradoja diskoak irabazi egiten du zuzenean, ikusgarria baita boskotea. Bolada batez ez dirudi agertoki gainean elkarrekin ikusteko aukera handirik egongo denik (musikari lanpetuak eta kontzertu gutxi formatu honetan), baina zuen herritik gertu pasatzen bada, zoazte zuzenean ikustera.\nHiruzpalau lagunek grabatu zituzten bideoan egun horretako kantuak, baina oraindik ez dituzte igo. Bitartean, hona hemen Mis ayeres muertos (Angel Aldarondok egindakoa klipa).\nUrriaren 9ko eguneratzea: Jon Iraundegik igo du jada bideo bat. Behean itsatsi dut.\nNo son tristes todos los ocasos, este apunte en castellano.\netiketak: rafael_berrio, donostia, eraul, oskar_alegria


BBVA fundazioa eta museoa elkarlanean, MULTIBERTSO beken IV. Edizioan\n18|10|08 BBVA fundazioa eta museoa elkarlanean, MULTIBERTSO beken IV. Edizioan\nBBVA Fundazioak bideoartea sortzeko hamar MULTIBERTSO beka emango ditu, Bilboko Arte Ederren Museoarekin elkarlanean.\nBBVA Fundazioa bideosorkuntza bultzatzeko eta ezagutzera emateko lana egiten ari da azken urteetan. Testuinguru horretan sartzen dira Bilboko Arte Ederren Museoarekin sinatutako lankidetza hitzarmenak, Bideoarte eta Sorkuntza Digitalerako programa abiarazteko, eta elkarrekin sustatzeko Bideoartea sortzeko MULTIBERTSO Bekak.\nBekak bideoartistei zuzenduta daude. Fundazioa 2014az geroztik ari da horiek sustatzen, eta orain museoak ere parte hartzen du; izan ere, ebaluazio batzordean egongo da. Batzorde hori adituek osatzen dute, eta bi erakundeetako zuzendariak izango ditu buru, onuradunak hautatzeko prozesuan zein artistek bekei esker sortutako bideoak zabaltzerakoan.\nEdizio honetan hamar beka emango dira, 30.000 eurora artekoa bakoitza, proiektu originalak sortzeko, eta gehienez ere urtebeteko epean egin beharko dira. Eskaerak azaroaren 20ra arte aurkeztu ahal izango dira. Deialdiaren oinarri osoak eta laguntza hauek jaso dituztenen proiektuak ikusgai daude bi erakundeen webguneetan zein webgune honetan:\nInformazio praktikoa eta ezagutzarako baliabideak Euskadiko Filmategia


About: Alemaniako udalerriak\nUdalerriak (alemanez Gemeinden) Alemaniako lurralde banaketarik txikiena da. Herrialdeko laugarren azpibanaketa da Lander (estatu), Kreis (barruti) eta Samtgemeinde (mankomunitate) mailen atzetik. Estatu batzuetan udalerriak maila bat beherago daude eta tartean Regierungsbezirk delako eskualde mota dago. Kasu batzuetan badaude mankomunitate baten parte ez diren udalerriak. Hamar udalerri daude bosgarren banaketa administratibo bat dutenak, denak Bavarian kokatuak. Bestalde, autonomia maila handiena duten udalerriak, ez dira Kreis baten parte. Udalerri hauei Gemeinden ordez, Kreisfreie Städte edo Stadtkreise deritzaie.\nUdalerriak (alemanez Gemeinden) Alemaniako lurralde banaketarik txikiena da. Herrialdeko laugarren azpibanaketa da Lander (estatu), Kreis (barruti) eta Samtgemeinde (mankomunitate) mailen atzetik. Estatu batzuetan udalerriak maila bat beherago daude eta tartean Regierungsbezirk delako eskualde mota dago. Kasu batzuetan badaude mankomunitate baten parte ez diren udalerriak. Hamar udalerri daude bosgarren banaketa administratibo bat dutenak, denak Bavarian kokatuak. Bestalde, autonomia maila handiena duten udalerriak, ez dira Kreis baten parte. Udalerri hauei Gemeinden ordez, Kreisfreie Städte edo Stadtkreise deritzaie. Normalean udalerri urbanoei Stadt (hiri edo herri) deitzen zaie eta landa eremuko udalerriei Gemeinde. (eu)\nUdalerriak (alemanez Gemeinden) Alemaniako lurralde banaketarik txikiena da. Herrialdeko laugarren azpibanaketa da Lander (estatu), Kreis (barruti) eta Samtgemeinde (mankomunitate) mailen atzetik. Estatu batzuetan udalerriak maila bat beherago daude eta tartean Regierungsbezirk delako eskualde mota dago. Kasu batzuetan badaude mankomunitate baten parte ez diren udalerriak. Hamar udalerri daude bosgarren banaketa administratibo bat dutenak, denak Bavarian kokatuak. Bestalde, autonomia maila handiena duten udalerriak, ez dira Kreis baten parte. Udalerri hauei Gemeinden ordez, Kreisfreie Städte edo Stadtkreise deritzaie. (eu)\nAlemaniako udalerriak (eu)


Kepa Korta - Enkontru inprobableak: Chicho\nEnkontru inprobableak: Chicho\nErrausketara ez zen Miguelen beste seniderik etorri. Chicho soilik daukat behintzat gogoan. Artean ez nuen ezagutzen «Gallo rojo, gallo negro» kanta.\nAuto berean bidaiatzea egokitu zitzaigun, irakasle eta, gero, lankide izan nuen bere anaia Miguelen errausketarako segizioan. Artean ez bide zegoen errausteko laberik Gipuzkoan eta Zorroagatik Deriora joan behar izan genuen, autopista utzi eta, semaforoz semaforo, Txorierriko korridorean barrena. Zaharra begitandu zitzaidan Chicho. Zaharra eta xelebrea. Desberdina. Autoan erretzea normala zen orduan. Txirriak erretzea ez horrenbeste. Zer esanik ez erretzailea edade batetik aurrerakoa izanda. Beste garai batzuk ziren.\nArtean ez neukan beren aita falangistaren berri. Edo igual bai. Baina ez, Javier Cercasen "Soldados de Salamina" irakurrita, gero izango nuen maila berean behintzat. Jakingo nuen Rafael zuela beste anaia. Irakurri gabeak neuzkan, ordea, haren "Jarama" eta "Alfanhuí", eta ez nekien Martin Gaiteren senarra izan zenik, eta ezkondu aurretik nire beste irakasle-gero-lankide Victorren etxera joaten zirela biak zoparekin gosea itzaltzera. Ez nekien bere arreba Gabriella bazenik ere.\nErrausketara ez zen Miguelen beste seniderik etorri. Chicho soilik daukat behintzat gogoan. Artean ez nuen ezagutzen "Gallo rojo, gallo negro" kanta; eta egun hartan egilea bera zela inork esan balit ere, ez niokeen antzik hartuko kanta haren eta egile beraren beste hainbaten oihartzunaren indarrari. Uste dut baten batek esan zidala tabernetan-edo kantari aritzen zela. Ez zidan esan, besteak beste, Joan Baezek, Víctor Jarak, Quilapayunek, Autek edo Joaquin Sabinak kantatuak zituztela Chichoren abestiak. Ez zuen jakingo agian.\n"Arroz urez" ederrean irakurri berri diot Mikel Antzari Burgosko prozesuko grabazioaren biniloa egiten lagundu zuela Chicho Sanchez Ferlosiok. Hauek denak jakin izan banitu, akaso aipatuko nizkiokeen bidaia hartan, isiltasun hutsa tarteka betetzeko sikiera. Baina ez nekizkien. Eta, nolanahi ere, atzeko eserlekuaren babesean zihoan gazte ezjakin eta lotsatia nintzen. Ez nion eskatu porruaren zupadarik ere. Lastima.


Perestroika dator Espainiara? — Eibar.ORG | Eibarko peoria\nHemen zaude: Hasiera / Blogak / Harrikadak / Perestroika dator Espainiara?\nPerestroika dator Espainiara?\nMikel Iturria 2016/01/06 22:58\nHori aipatzen du Jaime Miquel hauteskunde joeren ikertzaile valentziarrak “La Perestroika de Felipe VI” izeneko liburuan.\n2015aren lehen erdia Greziara begira pasa genuen Syriza zela eta ez zela, baina gaur, aldiz, ia desagertu da twitter-eko nire hormatik salbuespen bakarrarekin: hainbat fotokazetarik Lesbos-era iristen diren errefuxiatuei egiten dieten jarraipena.\nOrain Euskal Herria ez dago agendan (baten batek pentsatuko du hobe horrela), baina deigarria egiten da, adibidez, Podemos-eko Pablo Iglesias ez etortzea abenduaren 20ko hauteskunde kanpainan eta hain emaitza onak lortzea. Adibide gisa, hona hemen Podemos jarraitzen astebete eman zuen Owen Jones britainiarrak (What I learned from Podemos) nola hasten duen kronika:\n"I’ve spent nearly a week a travelling Spain — and the nations that make it up, like Catalonia and Galicia — with Podemos."\nKatalunia dago lehen lerroan prozesuarekin aurrera jarraitzeko dauden arazoak direla eta ez direla. Prozesuaren etenak (eta irailaren 27ko hauteskundeen errepikapenak) momentuz argumenturik gabe utziko luke Rajoy PSOE koalizio handirantz eramateko orduan. Susana Díaz ere besoak gurutzatuta geratu beharko litzateke Pedro Sánchez idazkaritza nagusitik kanporatzeko orduan. Hori diote analistek.\nIrakurri berri dut Jaime Miquel geografo eta politologo valentziarraren La Perestroika de Felipe VI liburua. Enric Julianak eraman ninduen berarengana Las cuatro generaciones zutabean egiten duen Espainiako estatuko lau belaunaldien banaketa honengatik:\n1.- Gerra Zibila garaikoak: 1939. urtea baino lehen jaiotakoak. Gazteenak, beraz, 77 urte ditu. Hauteslegoaren % 12a.\n2.- Autarkia garaikoak: 1939-1958 urteen artean jaiotakoak. %25a.\n3.- Erreformistak: 1959-1973 urteen artean jaiotakoak. 60. hamarkadako “Baby Boom” garaiko belaunaldia. % 27a.\n4.- Aldaketaren brigada: “Herritar berriak” Miquelen hitzak erabiliz. 1974-1997 bitartean jaiotakoak. 12,3 milioi hautesle, % 35a.\nLiburuko ideia nagusienak behin eta berriro errepikazalea da egilea, baina gustura irakurtzen da. Nahiz eta izenburuak beste gauza bat iradoki, ez du askotan aipatzen tituluak dioena, baina bai dela hori bere tesia: Felipe VI.a herritarren gehiengo zabalak sustengatzen duela eta horregatik berak gidatu beharko lukeela erakundeen erreforma. Hori bai, erreforma horrek Trantsizioak konpondu ez zituen lurralde arazoak konpondu beharko lituzke (Katalunia eta Euskal Herriko arazoak). Miquelek konfederazioaren irtenbidea proposatzen du, etorkizuneko Europar Batasuna jomugan.\nOrain, koalizio handia datorrela esan berri du. PPk zazpi milioi boto lortuko zituela ondo asmatu zuen, baina hauteskundeak baino astebete lehenago Ciudadanos bigarren izango zela esaten ikusi dut duela gutxi telebista saio batean eta denok dakigu zer gertatu den.\nTan perestroika eres tú como yo, este apunte en castellano.\netiketak: jaime_miquel, perestroika, espainia


Hamabost urte | erritarrak | GAUR8 - mila leiho zabalik\nOrduan hasi nintzen beltzez janzten, titiak ahalik eta gutxien nabaritu zitezen. Orduan hasi nintzen nire bizkarra okertzen, tente ibiltzeak gustuko ez nuen hori nabarmentzera behartzen ninduelako\nDuela urtebeteko kontuekin gabiltza bueltaka. Pandemia hasiera, itxialdi bete-betea, kale hutsak. Nik lehengo urtean non eta nola nengoen bezain ongi gogoratzen dut nola nengoen duela 15 urte: kirofano batean. Egun zehatza ez dut gogoan, baina bai martxoa zela.\nAutoestimua lur azpian zuen 19 urteko neska nintzen. Askotan kontatu dut jende aurrean titiak handitu zitzaizkidala beste batzuek esan zidatela. Ni ez nintzen konturatu, baina konturatu nintzenean sentitu nuen benetan nire bularren karga, bereziki emozionala. Ateratzen zidaten argazki bakoitzean besterik ez nuen ikusten: titi handiak. Bularretakorik ez erabiltzetik neurri bereziko bularretakoak behar izatera pasatu nintzen. Ez zegoen nire lagunek erabiltzen zituzten moduko top koloretsurik niretzat. Burlaren bat edo beste ere jaso nuen eta nerabezaroan hori eramatea ez da erraza.\nOrduan hasi nintzen argazkiak gorrotatzen, nire titi handiak bakarrik ikusten nituelako. Orduan hasi nintzen beltzez janzten, ahalik eta gutxien nabaritu zitezen. Orduan hasi nintzen nire bizkarra okertzen, tente ibiltzeak gustuko ez nuen hori nabarmentzera behartzen ninduelako. Orduan hasi nintzen esaten ama izan ondoren bularretako ebakuntza egingo nuela. Entzun, irakurri edo esan zidatelako bularrak txikitzeko ebakuntzaren ondoren ia ezinezkoa dela ama izandakoan haurrari bularra ematea.\nEsperantza horrekin eta helburu horrekin egin zuen denborak aurrera, ebakuntza hori buruan nuela bizi nintzen. Baina 19 urte nituela nire gorputzarekin nuen erlazioak okerrera egin zuen. Bularrek pisuagatik behera egin zuten eta bularretakorik gabe ia zilborreraino nituen zintzilik. Titien azpian izerdia, hezetasuna, usain txarra. Geroz eta bizkarreko min gehiago, geroz eta konplexu gehiago, geroz eta okerrago. Nire gorputzak, nire titiek nazka ematen zidaten. Ispiluaren aurrean jarri eta negar besterik ez nuen egiten.\nEgoera jasangaitz horretan etxeko sukaldean gurasoei laguntza eskatu nien. Negar zotinka ebakuntza egin nahi nuela. Lagunduko zidatela esan zidaten eta beraien babes osoa izan nuen. Aste gutxiren buruan ospitaleko gela batean nengoen, medikua errotuladore batekin bularrean ebaki beharrekoak margotzen. Ondoren operazio gelara, ebakuntza egin, esnatu eta non nengoen konturatu nintzenean beldurtu egin nintzen. Beldurtu egin nuenagatik edo egin zidatenagatik. Dena ongi atera zela esan zidaten eta harrituta zeudela titi bakoitzetik kilo bat kendu zidatelako. Ez omen zen ohikoena hain gaztea eta ama izan gabe hainbesteko pisua kentzea.\nEbakuntza ondoren zaintza lanak behar izan nituen. Amak eguneroko dutxaren ondoren medikuak esan bezala lehortzen eta sendatzen zizkidan zauriak. Josturak ikusi nituenean izutu egin nintzen eta amari kargu ere hartu nion aurpegia ez zitzaiolako aldatu ere egiten hainbesteko zauriak ikusten zituenean. Aitak bazkariak prestatzen zizkidan eta ahizpek nire kapritxoak betetzen zituzten.\nNire bularrekin nuen harremana hobetu zen, autoestimuarekin batera. Orbain batzuk baditut oraindik, betiko izango direnak, baina ikusteak ez dit minik ematen. Laztandu eta maite ditudala esaten diet. Orain aste batzuk arte ez diet gurasoei benetan eskertu orduan egin zutena. Batetik ekonomikoki suposatu zuenagatik eta bestetik norbere umea lur jota ikusteak eman behar duen minagatik. Gure alaba zara, hori zen egin behar genuena. Eta zortedun sentitu nintzen hitz horiek entzundakoan, duela hamabost urte bezalaxe. •


Formazioa – Joxemi Zumalabe Fundazioa\nHerri Mugimenduok gure lan gaitasuna indartu eta biderkatzeko, gogoeta eta elkarlanaz gain, gure burua bitarteko ezberdinez hornitzeko beharra dugu. Eta hortxe kokatzen dugu formazioaren premia zahar-berria. Formazio ideologikoa, historikoa (transmisioa), metodologikoa, teknologikoa, emozionala… asko dira, gure ustez, formazio bidez landu beharreko eremuak, formazio politikoa punta askotako izarra dugula uste baitugu.\nSarri azpimarratu izan ohi dugun bezala, metodologia ere politikoa da. Formak, moduak, politikoak dira. Zer egiten dugun garrantzitsua bada, nola egiten dugun ere kontuan hartu beharko dugu. Formazio prozesuetan dinamika askatzaile eta parte hartzaileek jabekuntza prozesuan laguntzen dute eta horizontaltasunak autonomian eta botere harremanen berdefinitzean eragina izaten du.\nJakintzaren eraikuntza kolektiboa ardatz, herri mugimenduetan sortzen diren jakintza eta ezagutzen ikusgarritasun eta errekonozimenduaren aldeko apustua egiten dugu.\nFormazio politikoa ikuspegi honetatik lantzen dituzten egitasmoak sustatzea dugu xede eta horretan dihardugu.\nZer da Bor Bor (K)?\nEgitasmo honek Herri Mugimenduen saretzea, elkar ezagutza eta esperientzien trukea bultzatzeko elkargune bat izan nahi du. Mugimenduen eragiteko ahalmena zein jakintzak sortzeko gaitasuna hobetzea ipar izanik, herri jakintza teoriko zein praktikoak iturri izango dituen formazio eredu askatzaile baten bidean urratsak emateko ahalegina alegia.\nJakintzaren Eraikuntza Kolektiboa du oinarri formazio proiektu honek eta bertatik jardungo du formazio politikoa berrezaugarritzeko asmoz. Bide horretan, jakintzak egi anitzetatik eraikitzeko bitartekoak jarriko ditu. Eta beraz, esperientzia eta praktikei lekua eginez, formazio politiko integrala sustatuko du (ez soilik transmisio ideologiko/historikoa).\nHerri eragile anitzen partaidetzatik eta zapalkuntza guztien ikuspegitik egin nahi dugu bidea. Eta horretarako zapalkuntzen intersekzionalitatetik abiatuz, borroka eta zapalkuntzen hierarkizazioa baztertuko ditugu hasieratik.\nPentsatu, izan eta ekitearen berriztapenean sakontzea ere du xede BOR BOR (K)k. Militantzia Kultura askatzaileagoen bidean urratsak eta hausnarketak ematea alegia. Zentzu horretan, ahalduntze pertsonal zein kolektiboa sustatuko duten metodologiak formazio prozesu osoan zehar-lerro izango dira.\nBOR BOR (K) PROIEKTUKO IKASTAROEN MOODLE GUNEA\nProiektu hau 2014 eta 2015 urteen artean formazio politikoari buruz garatu genuen gogoeta kolektibo baten emaitza da. Gogoetaren bide hori, formazioaren alorrean aritu eta aditu diren Euskal Herriko hainbat eragilerekin batera hasi nahi izan genuen (GITE-IPES, Emagin, Urtxintxa-Bizkaia, Ipar Hegoa Fundazioa, UEU, Manu Robles-Arangiz Institutua eta EHNE-Bizkaia), eta horrela, 2014ko udaberrian, eragile horien esperientzia eta bizipenak ezagutzeko eta kezka komunak konpartitzeko parada hartu genuen. Urte horretako UEUren udako ikastaroen baitan egin genuen saio batean kontaketa horietan jasotako guztiak plazaratu ahal izan genituen eta bertaratu ginenon bizipenetatik abiatuz, formazio prozesuetan izandako hutsuneak aztertzeari ekin genion. Saioak aurrera egin ahala hutsune horiek erronka bihurtu zitzaizkigun eta horri esker egitasmo honen lehenengo helburuak zehaztu ahal izan genituen.\n2014ko udazkenean herri mugimendu eta eragile gehiagorengana hurbiltzen saiatu ginen eta horretarako EHko bost hiriburutan hainbat lan saio burutu genituen. Bilera horietan BOR BOR (K)k jorratu beharko lukeen gaitegiaz zein izan beharko lituzkeen formatu ezberdinez eztabaidatzeari ekin genion. Hortik aurrera, helburuak, formatua, gaitegia, partaideen ezaugarriak eta abar are eta gehiago definitzeko aukera izan genuen, 2015eko otsailean Donostian burutu genuen “Lapikoa sutan da!” jardunaldia definizio fase horren inflexio une bilakatu zelarik. 2015eko udaberrian beraz, prozesuan jasotako ideia ezberdinak uztartzen zituen lehen proposamen bat osatu genuen. Txikitik hasi nahi izan genuen, urratsez-urrats, eta horren emaitza 2015eko irailean hasi zen eta herri eragile ezberdinetako 30 kidek osatu zuten ikasturte bateko ikastaroa izan zen.\n2017/18 ikasturtean ikastaro horren hirugarren edizioari ekin genion, izen propioa jarrio geniolarik: pil-pilean ikastaroa.\nBaina BorBor(K) Herri Jakintzen Laborategia ez da ikastarora mugatzen, ez. Laborategian esperimentu gehiago nahi genituen eta horretan ari gara…\n· Biltokia. Ikastaroetan erabili eta ikasi ditugun material, dinamika eta bestelako erramintak jendarteratzeko dugun eta hobetzen ari garen erraminta kutxa birtuala.\n*****Aurki egongo da martxan*****\n· Gatzozpindu. 2019an ikastaro honen lehen edizioa egin dugu. Herri mugimenduek dinamizazio eta fazilitazio ikastaroa eskatu dute eta gure mugimenduetan baliogarria izango den esperientziari heldu diogu.\n· Bazkalondoa. Bidean ikasi dugun guztia jendarteratu eta konpartitu nahi dugu, horregatik ikasketak idatziz ipini eta sistematizazio lanak egiten ari gara.\n· Murtxikatuz. Formazio politikoa berrezaugarrituz, hemengo eta munduko proposamenak ezagutu nahi dituen eztabaida taldea da; talde honek eztabaida piztu, zabaldu eta jardunaldiak antolatuko ditu.


topic_facet:"Mekanizazioa (Heziketa Zikloa). Erdi maila" topic_facet:"Mekatronika Industriala (Heziketa Zikloa). Goi maila" topic_facet:"Zenbakizko kontrol bidezko mekanizazioa (Modulua)" author_facet:"Aranguren, Olaia"\nProposatutako gaia: Mekanizazioa (Heziketa Zikloa). Erdi maila Proposatutako gaia: Mekatronika Industriala (Heziketa Zikloa). Goi maila Proposatutako gaia: Zenbakizko kontrol bidezko mekanizazioa (Modulua) Egilea: Aranguren, Olaia\n1 Fabrikazio Mekanikoa (Lanbide Arloa) 1 Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio-teknikak (Modulua) 1 Instalazioa eta mantenimendua (Lanbide Arloa) 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila Gehiago ... Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila 1 Sistema mekatronikoen irudikapen grafikoa (Modulua) Zenbakizko kontrol bidezko mekanizazioa (Modulua) Guztiak ikusi ... gutxiago ...


Gasteizko Udalari 5 milioi euroko "hiriburutza kanona" emango dio Jaurlaritzak • ZUZEU\nEusko Jaurlaritzak 2012ko aurrekontu orokorretan Gasteizi 5 milioi euro esleituko dizkio, lehen aldiz, “hiriburutza kanon” berria dela eta. PPk eskatu du aurrekontu sailean diru-sail hori eranstea Gasteizko Udalak “nahi dituen bezala” erabiltzeko.\nAurrekontuak babestuko ditu PPk\n2012 urterako EAEko aurrekontu orokorrei babesa emango die PPk “erantzukizunagatik”. Hala eta guztiz ere, Iñaki Oyarzabal EAEko PPko idazkari orokorrak errieta egin dio Eusko Jaurlaritzari. Lopezengan “konfidantza” dutelako babestuko ditu aurrekontuak. Baina, gauzak gaizki badoaz, “ardura” PSErena izango dela dio PPri “gustatzen ez zaizkion” aurrekontuak direlako.\nPopularrek halabeharrez eutsi behar dute Lopez, eta hala egingo dute. Hala ere, PSEtik urruntzen ari den itxura adierazten ari da datozen hauteskundeetara begira. “Gero eta zailago da guretzat Jaurlaritza babestea; gero eta okerrago ari dira egiten”, esan du Oyarzabalek.\nGasteizek “hiburutza kanona” kanona jasoko du: 5 milioi euro.\nJaurlaritzaren aurrekontuak babestearen truke Gasteizko Udalak saria jasoko du. Hala, Patxi Lopezek PPren eskakizunak beteko ditu. Javier Marotoren Udal Gobernuari 5 milioi euro gehigarri emango dizkio “hiriburutza kanona” dela eta.\nGasteizko alkateak azaldu duenez, “Gasteiz hiriburua da, eta esentzia horrek ekarpen garrantzitsua behar du”. Zehaztasunik eman gabe, diru hori “administrazioen eguneroko funtzionamendua” ordaintzeko erabiliko duela azaldu du Javier Marotok. “Gasteiz hiriburu autonomikoa izateak gastuak dakartza”, esan du Marotok Jaurlaritzaren ekarpena justifikatuz.\nHorrez gain, Europako Hiriburu Berdearen izendapenaren ostean abiatutako proiektuak finantzatuko ditu Jaurlaritzak: 8 milioi euro “Barneko Eraztun Berdea” sortzeko eta beste 10 milioi euro Europa Jauregi “Berdea” egokitzeko. Tranbia-linea hedatzekoazterketak balio dituen 300.000 ere aintzat hartuko ditu PSEk.PPk PSEri legebiltzarrean ematen dion babesak ordaina izango du, non eta Gasteizen, popularrak gobernuan dauden hirian. Zalantzarik gabe, Gasteizko udal aurrekontuei mesede egingo die PP eta PSEren behin behineko ezkontzak. Gasteizen oso zabalduta dago orain arte EAJrenak izan diren Jaurlaritzek Bilbo lehenestu dutela inbertsioetan, “autonomikoako hiriburua” alboratuz.\naurrekontuak, Gasteiz, PP, PSE


Hemen zagoz: Sarrerea > Espiritualitatea - Testiguak > Otoitza > Salmo tailerra > Biderako proposamena\nAspaldi honetan ardura batek hartzen deust burua: izan ere, ondasun itzela eta altxor aberatsa euki eskuartean, eta EZ DAKIGULA behar dan lez erabilten eta ez dakigula beragaz zer egin. Eta hau ARAZO larri bat da gaurko fededunontzat. Horregaitik, apaltasunez baina adorez arlo hau lantzera goaz.\n1. Gure helburua: astiro astiro BIDEA EGIN, -aintzat hartzen gaituen pertsonakaz- SALMOAK ezagutzen eta, eurak lagun doguzala, OTOITZ EGITEN. Baina pausuz-pausu joango gara, urduritasun eta prixa barik. Bide hau hobeagotzat daukagu.\nHilero joango gara ATAL batzuk eskeintzen, geure ustez ulerterrezenak eta egokienak, baina ahalegin pertsonala eginez. Bakotxak bere erritmoa eroango dau, baina -era berean- LAGUN TALDE bat gara -jakina, han-hemen bananduak-, baina bide hau landu eta bizi bihurtu gura dogunak.\n2. "TAILER" BAT izatekotan, gure ustez, alkarte identifikatu bat izan behar dau. Horregaitik, Tailer honetan partekide izan gura badozu, zeure izena eta korreo elektronikoa jakitera emon deiskuzuzala eskatzen deutsugu; ZERRENDA bat osotuko dogu eta partekide bakotxari bialduo deutsogu, ardura deuskunagaz hartuemonean jartzeko.\n3. Bakotxak gura dauanaren arabera, EKARPEN PERTSONALAK eskeini ahal izango doguz, besteentzat probetxugarri izan daitekezanak. Izan ere, materiala eskeintzen dan bakotxean, ITAUNKETA bat ezarriko deutsagu, alkarren artean konpartidu ahal izateko. Ondoren LABURPEN bat egingo dogu eta Tailerreko partekide bakotxari bialdu.\nDana dala, BIDEAK berak erakutsiko deusku zer zelan egin edo ez egin ahal dan, hasten dogun arlo honetan.\n4. Egia esan, gu geu bakarrean ez gara gauza material guzti hau "sortzeko". Horregaitik LIBURU bat aukeratu dogu, orain urte batzuk argitaratua eta, hain zuzen ere, geuk dogun helburu berberagaz "jaio" zana; eta, horregaitik, aukerakoa deritxagu gure lanerako. Baina seguruenez ez dozue guztiok liburu hau eskuratzeko erarik izango, eta baleiteke gurago izatea astiro eta beste lagun batzuekaz bidea egitea, liburutzar bat eskuetan hartzea baino; horregaitik aukeratu dogu jokabide hau: interesgarriago eta esanguratsuago dala uste dogu.\nHalan eta guztiz ere, liburuaren titulua eskeintzen deutsuegu, eskuratu edo, behar bada, beste lagun batzuei eskeintzeko.\nGure ustez, "tresna" honeekaz eta bakotxak ipinten dogun gogoari esker, POZIK egin ahal izango dogu BIDEA. Ea bada...! Seguru asko, "egunean eguneango" jardunak erakutsiko deusku gure asmo hau ahal edo ez ahal dan.\nBaina ez da gure asmoa SALMOEI buruz "trebetasun" berezi bat lortu eta hor gelditzea. Ezta inundik inora ere! Barru-barrutik EZAGUTU gura doguz; geure ondorenak atera; holan, gura dabenen artean, esperientzi pertsonalak konpartidu; eta, azkenik, pertsonalki edo taldean (egoera bakotxean ahal danez) Salmoa lagun OTOITZ EGINEZ amaitu. Horregaitik, gure asmoa ere hauxe da: salmoa otoitz "eran" eskeintzea. Eta hau POWERPOINT bidez egingo dogu, beti ere ABESTI edo ESKARI bategaz burutuz, eta bakotxak (edo taldeak) berari dagokionez aukeratuz.\nZehaztasun bat nor bakotxaren edo taldearen lana erreztuteko. Salmoaren itzulpena hauxe izango da: Erderaz, liburuaren egileak darabilena; Euskeraz, "Elizen arteko Bibliak" dakarrena. Holan, edozelango kontsulta errezago izango da.\nEta gogoeta honeek burutzeko, ESKERRONIK beroena SAN PABLO argitaletxeari, liburu hau erabilteko baimena emon deuskulako. Ziur gagoz askorentzat lagungarri izango dala eta, bai San Pablo argitaletxea eta bai geu ere, ereiten dan "hazi txikia" izango garala, baina bere sasoian frutu emongo dauana. Holan balitz!


Nork eman diezaioke min ume bati? - Irati Gurasoekin Euskal Herrira - Uriola.eus\n3564 lagun gara Katixa Agirrek egindako manifestu honi gure atxikimendua eman eta Irati Gurasoekin EHra dinamikatik proposatu diren eskaerekin bat egin dugunok. Zuk ere zure aletxoa jar dezakezu iratigurasoekin.eus webgunean.\n“Esaten digute haurrak sakratuak direla, babesgabeak, denok, tribuan, zaindu beharrekoak. Eta ideia polita iruditzen zaigu. Horregatik ematen du inor ez dela ume bati mina emateko gauza.\nBaina esan ditzagun gauzak argi. Umeei mina egiteko modu ugari dago egun. Eta modurik zabalduena, orokortuena eta oharkabeen pasatzen zaiguna hurrengo pentsamendutik dator: umeak bigarren mailako pertsona gisa kontsideratzetik. Oraindik egin gabeko izakiak dira, kontatzen ez dutenak, entzun nahi ez ditugunak, gogaikarriak. Gurasoen ardura soila edo gurasoen ondasunak edo gurasoen luzapen hutsak izan daitezke. Edozein kasutan ez dira kexatuko, ez dira gai, ahotsa altxatuta ere ez ditu inork entzungo. Umeek sufritzen duten diskriminazioaren aurrean erraza da begiak ixtea.\nUmea bizi daiteke txirrindularik gabe, piszinarik gabe, marrazki bizidunik ikusi gabe, musika eskolarik gabe. Gauza gutxi behar ditu ume batek benetan, baina badago bat guztiz beharrezkoa zaiona: gurasoen babesa, maitasuna eta gertutasuna. Iratik bere gurasoekin egoteko beharra dauka. Iratik bere gurasoekin egoteko eskubidea dauka. Eta berak ezin duenez ahotsa altxatu, hemen dauka gurea”.\nOtsailaren 6an, Bilboko Arriaga plazatik hasita arratsaldeko 17:30etan burutuko dugun “Jira eta Bira, Irati Gurasoekin Euskal Herrira” ekimenean parte hartzera gonbidatu nahi zaituztegu, garaia baita umeen eskubideak oinarri hartuta familientzako aterabide bat eman eta espetxe politika humanoago bati ateak zabaltzen joateko.\nOTSAILAK 6 17:30 ARRIAGA PLAZA #IratiGurasoekinEHra Jarrai gaitzazu gure sare sozialetan! @iratigurasoekin www.iratigurasoekin.eus


Kilometroz kilometro, Korrika gurera dator! – DeustoKom News\nInicioEn claseKilometroz kilometro, Korrika gurera dator!\n21 de marzo de 2013 Infocom Editore Taldea En clase, OLD-Actividad extracurricular Comentarios desactivados en Kilometroz kilometro, Korrika gurera dator!\nTipi-tapa, tipi-tapa… Korrika! Pixkanaka, euskararen aldeko Korrika Donostiara hurbiltzen ari da. Edizio honetan ere, Deustuko Unibertsitateak parte hartuko du Korrikan. Bilbon zein Donostian, animatu parte hartzera eta egin korrika gurekin batera. Lekukoa hartuko du unibertsitateak bi campusetan: Bilbon, gaur arratsaldeko 18.00etan, hitzordua Deustuko San Pedro plazan izango da (1763. kilometroan); Donostian, aldiz, pare bat egun itxaron beharko dugu oraindik. Larunbatean, arratsaldeko 20.35etan, Deustuko Unibertsitateko ikasleek lekukoa jasoko dute Easo eta San Martin kaleak bat egiten duten lekuan eta 2405. kilometroa egingo dugu\nAEKk antolatuta, 18. edizioa da egunotan ospatzen ari dena. Aurten euskalduntzen eta alfabetatzen ari diren pertsonak omendu nahi ditu. 11 egunez gelditu gabe, gure lurraldea zeharkatzen dabil Korrikak. Arrazoia, gizena: euskara eta euskal kultura sustatzea, eta gure hizkuntzaren aldeko kontzientzia bultzatzea.\nLarunbat arratsalderako plan ona duzu Donostian: 20.00ak aldera, Artzai Onaren katedralaren aurrean bilduko dira Euskal Kultur Mintegiko (EKM) kideak. Ez galdu aukera: gerturatu bertara eta animatu gurekin batera euskara elkarri ematera. Gonbidatuak zaudete guztiak!\nKorrika momentuan nondik nora dabilen jakin nahi ezkero, sartu webgunera.\n[:eu]2013ko Zosmasariak, martxan\n21 de abril de 2010 Infocom Editore Taldea En clase, OLD-Oreka Komunikazioa, Sin categorizar, Somos 1